text:
Politiki ya FPR yo gucyura impunzi , si izindi mpuhwe…!
Kuva kera na kare Kagame ntiyigeze atezuka ku mugambi we wo gucyura ku ngufu abahunze u Rwanda Rushyashya. Abo atashoboye gucyura ku masasu yakomeje, kugeza n’ubu, kotsa igitutu ibihugu bahungiyemo ngo bibirukane ku butaka bwabyo kandi bibamwoherereze i Kigali. Aliko, ali abo yacyuye ku ngufu, ali n’abagize Imana ntibashobore gucyurwa kuli ubwo buryo, ntawigeze agira ubushake bwo gusubira mu Rwanda rwa Kagame uko ruteye ubu. Kuki atibaza impamvu zituma batifuza gutaha? Arabyirengagiza ? Kuki abajyanama ishyano ryose ba Kagame batamubwiza ukuri? Tito Rutaremara ubwe yigeze kujya i Lusaka, ngire ngo hari mu ntangiriro ya 1995, ahamagara abari bamaze kuhahungira abakoresha inama ngo abakangurire gusubira mu Rwanda. Impunzi zimwe zaramubajije ziti “Ese, Nyakubahwa, ko udukangurira gusubira mu Rwanda, ubugome n’ubwicanyi by’Inkotanyi byarahagaze?” Tito Rutaremara arabasubiza ngo “abo dushaka ko bagaruka mu Rwanda si abavuga amagambo nk’ayo yanyu”. Umutegetsi waje kujya i Lusaka nyuma ya Rutaremera ni uwari Perefe (Préfet) cyangwa se Guverineri (Gouverneur) wa Kibungo igihe impunzi z’Abahutu zari muri Tanzania zirukanywe ku ngufu. Uwo mugabo, ngire ngo witwa Musoni Protais, igihe yoherezwaga muli Zambia kujya gucyura impunzi, yari amaze kugirwa Ministri i Kigali. Ubwo yagezeyo akoresha inama y’impunzi. Abacitse ku icumu bakomoka muli Kibungo bahereza Ministri ilisiti y’abantu babo barimbuwe igihe uwo mutegetsi yari ashinzwe kuyobora iyo perefegitura ya Kibungo, bagira bati: “Nyakubahwa Ministri, nuramuka ubonye uburyo budakuka butwemeza ko aba bantu bacu bakiriho, ntakabuza mu minsi itaha turagusanga i Kigali”. Ministri ntiyegeze agira icyo akora cyerekeranye n’icyifuzo cy’izo mpunzi yari aje gukangurira gutaha mu Rwanda; nta n’ubwo yigeze asubira muri Zambia ajyanywe n’icyo kibazo cy’impunzi.
Kagame aranze akomeje guhata inzira ibirenge:
*Ngaho yaje muli Zambia gusaba abategetsi ba ho ko bamuha impunzi z’Abahutu akazitahana i Kigali. Mu itangazo lisoza urugendo rwe muli icyo gihugu, hakavugwa gusa ko ibihugu byombi byemeranijwe ko Zambia izajya igurisha ku Rwanda ingufu z’amashanyarazi. Nimurebe ku ikarita y’isi, mumbwire ukuntu amashanyarazi aguzwe muli Zambia yahendukira u Rwanda kurusha ayo rwagura muri Uganda cyangwa se muri Congo!
*Nguwo Kagame agiye gusaba abategetsi ba Malawi ko bamwoherereza impunzi zose, mukubitura na we akabubakira umuhanda wa kaburimbo mu gihe mu gihugu cye imwe mu mihanda abamubanjirije ku butegetsi basize bubatse yasibye, mu gihe abanyeshuli badashobora kubona udufaranga tubafasha kwiga, mu gihe abana bicwa na bwaki uretse ko na Jenerali Ibingira agomba kuba yarahawe amabwiriza yo guhanagura umucafu wanduzaga isura nziza y’Urwanda Rushyashya. Ababa bakiri muli Malawi mwatubwira aho uwo muhanda wa Paul Kagame ugeze.
*Nguwo Paul Kagame atumiye Perezida wa Zambia ngo aze gusura u Rwanda. Perezida Chiluba wa Zambia ageze i Kigali yasanze Kagame yamuteguriye amasezerano ngo y’uko u Rwanda na Zambia byiyemeje kujya byohererezanya abanyabyaha n’imfungwa (Traité d’extradition). Prezida Chiluba aba aguye mu mutego atyo. Amasezerano arasinywa. Iyo nkuru yatanze Perezida Chiluba kugera muli Zambia. Ageze yo , Abakuru b’Amadini n’abandi bantu benshi bashyira mu gaciro baramwamagana. Perezida Chiluba ati “erega n’ubundi biriya byasinywe i Kigali nta gaciro bifite kubera ko Itegeko-Nshinga ry’Igihugu cyacu rivuga ko amasezerano nk’ariya agomba gushyirwa mu bikorwa iyo amaze kwemezwa n’Inteko ishinga amategeko”. Amakuru mperuka hambere ni uko aya masezerano yari ataragera mu Nteko ishinga amategeko, kandi kuva Chiluba yavaho, hamaze gusimburana ku butegetsi bwa Zambia abaperezida bagera kuri babiri. *Nguwo Kagame abonye umwanditsi w’amakuru, Jean Bosco Gasasira, aranyereye amuciye mu nzara adashoboye kumuca umutwe, abwiye abacamanza bari bamukurikiranye ati “ibyaha yaregwaga byose nimubihanagure, kandi mumubwire ko agaruka mu Rwanda agakomeza kwandika ikinyamakuru cye nta nkomyi. Abonye Bakame yishe amatwi , ati bya byaha nimubigarure kandi mumucire urubanza”. Biba bityo.
Perezida Paul Kagame agera aho akibagirwa, agasaba abo yimye. Aho ajya yibuka ko muri 1995, igihe we na Ibingira we bamariraga ku icumu ibihumbi amagana n’amagana y’Abahutu i Kibeho , abasilikari b’Abazambiya ali bo bari bashinzwe kurinda umutekano w’izo mpunzi? Abo basilikari babonye Ibingira atangiye kuziminjamo amabombe, nabo batangira kuvuza induru, bati “aba bantu barazira iki?” Ubwo Kagame yahaye abo basilikari b’Abazambiya amasaha 24 ngo babe bamuviriye mu gihugu cye. Bigenda bityo. Njye nigeze kuganira n’umwe mu basilikari bo hejuru b’Abazambiya wari i Kibeho igihe cy’iyicwa ry’izo nzirakarengane. Arambwira ati iyo ntaza kubona n’amaso yanjye ibyakorewe i Kibeho, ati mba narakomeje kwemera ko ari Abanyarwanda bahunze bakoze jenocide y’Abatutsi, ati ariko kuva icyo gihe ndemera ko ibyo bari baratubwiye byose ali ibibeshyo. Ati icyaje gutsindagira icyo gitekerezo cyanjye ni uko abahagarariye LONI, kandi ali nabo badutegekaga, bareberaga ayo mahano ntibagire icyo bavuga; tukaza kwirukanwa na Kagame kandi tutali abakozi be, ibintu bigacira aho!
Kagame se utunzwe no gucuruza abacancuro, yibwira ko Zambia yajyaga kwishimira ko abana bayo babuzwa umugati kaliya kageni ? Baliya basilikari yirukanye bujura yibwira ko batagiye ngo bahe raporo abategetsi babo bo hejuru bari babohereje mu butumwa? Yibwira se ko yenda bamwe muli abo bataba ubu bari mu butegetsi bw’igihugu cyabo? Yenda bamwe bali no muli babandi baza kumupigira isaluti bahekenya amenyo iyo agiye iwabo, bagira bati: “Ni cya gisimba!”
Kagame ati noneho mbonye uzashobora kugarura ibyo bipinga byose, ati jenerali Marcel Gatsinzi mushinze Ministeri y’Impanuka, Ibizazane, Tsunami n’Impunzi.
Marcel Gatsinzi ni muntu ki?
Gatsinzi Marcel
Bagenzi be b’abasilikari ku ngoma ya Habyarimana nibo bamuzi kundusha. Njye natangiye kumwumva nyuma y’uko intambara y’Inkotanyi itangiye muli 1990. Ni uwo mu buhe bwoko butatu bw’Abanyarwanda bwahozeho kandi buzahoraho? Bamwe bavuga ko ali Umuhutu, abandi bakavuga ko ali Umututsi wa kavukire ka Kigali City, abenshi bakavuga ko batazi se.
Bagenzi be b’abasilikari bavuga ko batangiye kumwishisha intambara ya FPR na FAR ikiri mu Mutara. Ngo babibonaga cyane iyo yabaga yagiye gusimbura umusilikari mukuru wabaga ayoboye ingabo z’u Rwanda zali ku rugamba. Ngo iminsi 2 yari ihagije kugira ngo uwo yasimbuye nagaruka asange ibirindiro by’ingabo z’u Rwanda byasubiye inyuma cyane. Nyuma y’uko Paul Kagame yishe Perezida Habyarimana na Deogratias Nsabimana wari umugaba w’Ingabo, uwasimbuye Nsabimana ku buyobozi bwa Etat-Major ya FAR ni Marcel Gatsinzi. Twajyaga twumva ku maradiyo ngo Jenerali Marcel Gatsinzi yagiye mu mishyirano na FPR kugirango barebere hamwe ukuntu bahagarika imirwano ku mpande zombi kugirango abasivili badakomeza kuhashirira; aliko FPR ntabwo yigeze ihagarika imirwano. Nyuma yaho, abasilikari bamwe bali muli Etat-Major ya FAR baje kuzatubwira ko ngo iyo Gatsinzi yavaga muli iyo mishyikirano yababwiraga ko ngo kugirango abasilikari ba FAR bari mu bigo bashobore kurinda neza ibyo bigo, ibyiza ali uko babisohokamo bakabirindira inyuma ya byo!!! FPR lero imaze gutsinda, Marcel Gatsinzi yaje guhabwa imyanya y’ishimwe ikwiriye umukozi wayo wategetse Etat-Major y’Ingabo z’u Rwanda rwa Yuvenali Habyarimana. Umulyango wa Marcel Gatsinzi waje guhunga igihugu umutware wawo yari afitemo umwanya wa Minisitiri! Yaje kwishumbusha lero, afata umugore w’umugabo wari umaze gufungwa cyangwa se gufungishwa n’uwari abifitemo inyungu. Sebukwe mushyashya, umugabo w’inzirakarengane, mu myaka ishize ngo Gacaca yamuciriye igifungo cy’imyaka itazatuma agaruka ibuzima. Uyu Marcel Gatsinzi aherutse kujya Arusha ngo agiye kwemeza Urukiko rwa Arusha ko Bagosora ali we wategekaga byose igihe jenoside yatangiraga muli Mata 1994; iyo akaba ali n’imwe mu mpamvu zatumye Nyirubutungane Paul Kagame amuha imyanya ikomeye mu butegetsi bwe. Gatsinzi amaze kugera yo, Avoka wa Bagosora yeretse Urukiko hamwe na Gatsinzi ibimenyetso bidasibangana byerekana ko ali Gatsinzi wenyine wari ufite ububasha busesuye ku ngabo z’u Rwanda icyo gihe. Ubwo Gatsinzi abura icyo asubiza, arya iminwa. Ndibaza niba ubungubu atabona ko aliho arira ku mpembyi! Nguwo Ministri ushinzwe gucyura impunzi mu Rwanda rwa Paul Kagame. Aho agiye gucyura impunzi lero, bimwe mu bibazo impunzi zikunze kubaza Ministri ni ibi:
– Nyakubahwa Bwana Ministri, ngo ijya kurisha ihera ku rugo. Kuki utabanza gukangurira umulyango wawe bwite gutaha mu Rwanda? Ko uli icyegera cya Prezida Kagame, kuki utamusaba gufungura sobukwe uzira akarengane ko muli Gacaca?
– Nyakubahwa Ministri, ndi hano ndi ikinege. Umulyango wanjye na bene wacu bose bali batuye ku musozi Runaka, bali bihariye uwo musozi bonyine kuva u Rwanda rwabaho. Muli bo, abo muticiye kuli uwo musozi, mwabiciye aho bari bahungiye inyuma y’imipaka y’u Rwanda. Urambwira se ngo ntahe, nsange nde?
– Nyakubahwa Ministri, nanjye ku gasozi twari duturiye, bene wacu bose Gacaca yabashyize mu munyururu. Ubu agasozi kose gasigaye ali ibikingi by’inka zanyu. Urambwira se ngo ntahe, njye hehe?
-Nyakubahwa Ministri, njye nageze ino bampa umulima wo guhingamo igihingwa nshatse cyose, bampa n’aho kubaka akazu ka kanyatsi. Iwacu hali muli Kigali-Ville; none ngo abakene baciwe mu migi y’u Rwanda yose, n’abatuye muli nyakatsi mu cyaro Ubutegetsi bwarazishumitse. None se uragira ngo nte ibi nsange ibimeze bite?
– Nyakubahwa Ministri, duherutse kumva ku maradiyo Nyakubwa Perezida Paul Kagame abwira imbaga y’abantu ko iyo yibutse abantu bamucitse atabishe ngo amalira aragwa. Icyo gihe Abanyacyubahiro bari bamukikije bamuhaye amashyi y’urufaya. Ntiwatubwira niba twebwe, twitabiriye iyi nama wadutumiyemo, tutari muli abo bantu umukuru w’igihugu yashakaga kuvuga? Ese muli abo banyacyubahiro bakomaga amashyi bakavuza impundu, ntiwaba wali ubarimo?
– Nyakubahwa Bwana Ministri, hano ntuye muli nyakatsi yanjye, ndya utwo nasaruye mu kalima ubutegetsi bw’aka karere ka hano bwampaye, nkishyira nkizana, utwana nabyariye hano tuzajya mu ishuli kimwe n’abana b’abenegihugu. Mu Rwanda abaturage baragizwa imbunda nk’inyamaswa, ugize ibyago akavuga ilidasingiza Ubutegetsi baramuhitana, umwana w’umukene nta buryo afite bwatuma ashobora kwiga ishuli nk’abandi. Ubwo urabona kuza muli urwo Rwanda rwanyu, atali ukwiyahura?
– Nyakubahwa Ministri, mbese ntimwatubwira niba muli bya bihumbi n’ibihumbi by’abari bahungiye Gacaca mu Burundi no muli Uganda, hanyuma bakaza gucyurwa ku ngufu, niba hari imbuzakurahira yaba isigaye? Ntiwirirwe unsubiza ngo irahari kuko abo bakoze icyaha kitababarirwa cyo guhunga Paul Kagame nk’uko mugenzi wanjye yabivuze kare.
– Nyakubahwa Ministri, reka nkwibwirire. Mwabonye mutwirukanye mu gihugu cyacu, mwibwira ko ubwonko Imana yatwihereye, nk’uko na mwe yabubahaye, ubwonko bwo kumva, bwo kubona no kuzirikana twabusize inyuma? Reka da! Abakiriho turakennye, aliko ubwonko bwacu turacyabufite. Tuzi ibibera mu Rwanda kurusha abarutuyemo, kuko kuli bo Ubutegetsi bwarangije kera kugira ubwonko bwabo imyase. Abifashije muli twebwe basoma ibitabo, bakumva amaradiyo yo hanze n’ayo mu Rwanda ye, bagasoma amakuru kuli internet cyangwa ay’ibinyamakuru bicururizwa ku muhanda; ayo babonye yagirira akamaro abandi badafite amahirwe yo kuyisomera bakayababwira, ntibyitwe icyaha. Aliko se Nyakubahwa, nta soni ugira zo gukimbagira ngo uraza kudukangurira gutaha usize uliya Mubyeyi Victoria Ingabire, uherutse gutaha mu Urwamubyaye aje gufatanya n’abavandimwe ngo baruteze imbere mu mahoro, akaba ntaho ahuriye n’iliya jenoside yanyu, none ubu akaba aborera muli 1930!! Umugabo nka Paul Kagame atinya iki kuli uliya mugore rwose? Ahali umugore umugabo ashobora gutinya ni umugore we bwite niba batavuga rumwe, kuko yenda ashobora kuba yamushyirira mu biryo inzaratsi simusiga, cyangwa se akamuruma igihe umugabo amukubise. Umugore se mutagira aho muhurira wamutinyira iki?
Mu mateka ya kera y’Igihugu cy’Ubugereki bavuga ko hariho umugabo w’igikomerezwa witwaga Alcibiades. Ngo umunsi umwe yaje kujyana n’imbwa ye mu isoko; ahageze afata icyuma ayica umulizo abantu bose bareba. Abonye abantu bose baguye mu kantu, ngo Alcibiades avuga aranguruye ijwi kandi ngo aseka cyane ati: “Ibi mbikoreye kugira ngo mwese muzajye munyibukira kuri iki gikorwa”.Paul Kagame na we se ubuvivi buzajye bumwibukira ku butwari yagize bwo gufunga, akica umugore w’undi nta cyo amutwaye ?!
Ngibyo bimwe mu bibazo Ministri ushinzwe gucyura impunzi akunze guhura nabyo mu kazi ke. Birumvikana ko nta gisubizo kuli we yabibonera. Noneho akajya gutira igisubizo kwa Shebuja, agatuka abo yatumiye.
Njye, inama namugira ni ugusaba kubonana na Shebuja, akihangana akamubwiza ukuri, ati: “Nyakubahwa Perezida wa Republika, zimya umuliro. Gukomeza guhisha umwotsi byatunaniye twese”.
Léonard Mbwirabumva
Zambia


c: text/html

text:
Umugore witwa Lorna Goodings w’imyaka 25 wari umaze igihe yemeza ko inda ye yabyimbye kubera imiti yo kuboneza urubyaro yafashe,yavumbuye ko atwite habura amasaha 4 gusa kugira ngo abyare.
Ikinyamakuru Mirror cyatangaje ko uyu Lorna yari amaze amezi menshi yizera ko kuba inda ye yarabaye nini byatewe n’imiti yafashe yo kuboneza urubyaro,yatunguwe no kubona ibise bimufashe nyamara yaragiye kwisuzumisha inda nyuma y’ibyumweru 38 bakamubwira ko adatwite ndetse ngo no ku munsi yabyayeho baramupimye babona adatwite.
Icyakora,Madamu yatunguwe nuko yamenye ko atwite habura amasaha 4 ngo abyare ndetse abaganga bahita bamusaba kwitegura kwakira umwana.
Uyu mugore yabyaye umukobwa we,Daphne Burdiak, kuwa 1 Kanama uyu mwaka mu bitaro bya bikuru bya Northampton mu Bwongereza.
Uyu mugore yafashwe n’inda ari mu birori by’inshuti ye niko guhita ajyanwa kwa muganga abwirwa ko agiye kubyara nyamara ntabyo yari azi.
Yagize ati “Ubwo najyaga ku bise,nari mu birori n’inshuti zanjye kandi nagize uburibwe umunsi wose.Byaje gukomera cyane banjyana kwa muganga hanyuma abaganga bamwira ko mfite inda y’ibyumweru 38.Byarangoye kubyizera.
Uyu mugore yavuze ko byamutunguwe we n’umukunzi we , Nick Burdiak w’imyaka 42,ukora akazi ko gukora imashini ndetse nawe ntiyahabaye uyu mugore ari kubyara kuko yari yibereye mu kirori.
Uyu mugore yagize ati “Nanze kubibwira Nick kuko yari gutungurwa ndetse ntabashe kubyizera.Icyakora umwana wacu Daphne yari atangaje.”
Lorna wabyaye umwana we wa mbere muri 2020,ubu afite abana 2 mu gihe kitarenze amezi 13.
Uyu mugore asobanura impamvu atamenye ko atwite yagize ati “Nishyizemo agapira kandinda gusama mu Ukwakira ariko naje gutangira kumva merewe nabi nyuma.Natangiye kwiyongera ibiro mpita ntekereza ko byatewe n’ingaruka zo kuboneza urubyaro.”
Uyu mugore yavuze ko umuganga we yahise amusaba kugabanya imirire no gukora siporo nyinshi kugira ngo agabanye ibiro ntiyatekereza ko atwite.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN

robotstxt: allowed

filter: keep


text:
Trending
Burya gutera imbere bucye bucye ukaba uzagera ku bukire ntago ari ibintu byizana. Ababashije gukirigita ifaranga no kugera ku bukire hari byinshi usanga bahuriyeho. Aha twagerageje kwandika ibintu 10 ugomba kwitaho kurubu niba ushaka kuzaba umukire waba umukristo cyangwa udasenga byagufasha.
Wikorera mu gihombo urya ibirenze ibyo winjije
Iri ni itegeko rya mbere ukwiye kwitaho igihe ushaka koko kuzakira. Uko umuntu akorera amafaranga ni nako ibiyamara byiyongera. Ibanga ryo guta amafaranga mubyo ugura, ukiyemeza kandi ukihatira gutakaza macye cyane kuyo winjiej ni ibanga rikomeye rikaba n’itegeko ugomba kugenderaho niba ushaka kuzakira. Ibi bivuze ko ntanarimwe ukwiye gukoresha amafaranga mu kwezi arenze ayo winjiza mu kwezi, ikibazo abatari bacye bagwamo.
2. Itunguze amategeko mato mato yo kuzigama uko winjije amafaranga
Burya hari icyo dukwiye kwigira kuri Leta z’ibihugu hafi ya byose byo ku isi. Imwe mu mpamvu zituma habaho ihindagurika ku mafaranga ava mu mufuka w’umuturage ajya mu isanduku ya Leta ni uko icyo umuturage aba yinjije kiba kiyongereye. Harubwo ukeka ko amafaranga wasabwe na Leta bigutunguye ko utari buyabone ariko ukayihigaho ukayabona ndetse ukayatanga.
3. Fungura Konti kuri bank imwe utemereweho kubikuza uko wishakiye
Ikifuzo cyo kugura uko ubonye ibyo wagura burya kiba muri buri muntu. Igihe ufite amafaranga kamere yawe igusaba kujya kugura ibintu rimwe na rimwe n’ibyo udakeneye ako kanya. Gufunguza konti ubitsaho amafaranga udafiteho uburenganzira bwo kubikuzaho uko wishakiye. Uko ubishoboye iyi compte wagakwiye kuyisabaho uburenganzira bwo kubikuza nyuma y’igihe kirekire kigushobokeye. Iri naryo ni itegeko ugomba kwitaho niba ushaka kuzatunga ifaranga mu buzima bwawe.
4. Gira utuntu twinshi tukwinjiriza amafaranga niyo yaba ari macyeya
Burya abatunze ifaranga, uganiriye nabo bakubwira ko ifaranga kuritunga urikesha ikintu kimwe bigoye. Ubu ni uburyo ugira aho ukura ifaranga hasanzwe wirirwa, ukagira n’aho ukura ifaranga utahirirwa. Ibi bigufasha kuba wagira ikikurengera igihe ubukungu bwawe buhuye n’ikibazo. Muri rusange usanga ababashije kugera ku bukire, baba bafite aho bakura ifaranga (Busienesses) zigera kuri 7 ibi bituma ayo uburiye iburyo uyabonera ibumoso (Uyu ni umugani w’ikinyarwanda)
5. Burigiye rya ibyo ushoboye kwishyura koresha uko ushoboye wirinde gutungwa n’imwenda
Kuguzaguza bya hato na hato burya biri mu biheza umuntu mu bukene. Igihe ubona koko ugiye kugura, itegereze neza urebe neza niba icyo ushaka kugura ufite ubushobozi bwo kukishyura. Koresha uko ushoboye icyo uguze cyose ube ubashije guhita ukishyura ako kanya nta kwikopesha.
6. Iyemeze buri mezi 3 icyo uzaba wagezeho ku iterambere ryawe mu byerekeranye n’imitungo
Igihe cy’amezi atatu, igihe wikurikirana umunsi ku munsi, kirahagije ngo ugereranye icyo uzaba ugezeho. Itegereze ukuri ku buryo winjiza ifaranga.
Teganya uti mu mezi atatu nzaba mbashije kwinjiza aya mafaranga, nzaba naraguze ibi , nzaba narazigamye ibi . Kugira iryo genamigabi bigufasha kumenya niba hari icyo wagezeho
7. Irinde gushora amafaranga yawe mu bibonetse byose
Iri naryo ni itegeko ukwiye kugenderaho niba ushaka kuzakira. Aha niba icyo ubonye cyose bakubwira ko kirimo ifaranga igengesere mbere yo gushora amafaranga yawe banze wige neza uko azunguka n’ibibazo byabaho byatuma uyahomba.
8. Gendera ku itegeko rya 50 – 30- 20
Iri ni itegeko rigena imibereho yawe ya buri munsi n’ikoreshwa ry’ifaranga. 50 % yakoreshe mubyo ucyeneye kugirango ubeho… kurya, kwambara, gukodesha inzu, transport,… igihe ibyo wabirangije 30% yakoreshe mubyo wifuza igihe bibaye ngombwa. Aha ni igihe wifuje kuba wasohokana n’abandi, n’ikindi wumva koko wifuza. 20% yazigame.
Muri makeya ibyo wakora byose wizigama afaranga ari munsi ya 20% y’amafaranga winjije.
9. Gendana n’abantu bakurusha ubwenge mu mikoreshereze y’amafaranga
Kubana n’abantu bazi gukorera ifaranga, bazi kuryitaho badasesagura mbese banakurenzeho mu iterambere ni ingenzi. Kugira abo wigiraho abakubera urugero ni ingenzi niba ushaka kuzatunga ifaranga. Igihe ukikijwe n’abagufasha kutubahiriza aya mategeko yose twavuze gutera imbere yawe bizakugora.
10. Isuzume ibyo wagezeho buri mwaka wihe n’intego z’ibyo uzaba wagezeho mu mpera z’umwaka
Niba uyu musni aribwo umenye ibi, hera ubu wisuzume kuva wavuka kugeza ubu ni irihe tegeko wubahirije muri aya ? Niba utarabikora tangira ubu wisuzume kandi utangire. Ihe igena mugambi ry’icyo uzaba ugezeho mu mwaka uhereye nonaha, kandi iyi tariki uzajye ukomeza uyibuka uyihereho igihe uri kwisuzuma. Nyuma y’umwaka uhereye igihe ufatiye icyemezo, uzicare hasi urebe ibyo wagezeho muri uyu mwaka uzaba umaze ugendera kuri aya mategeko.
Nta gihe kinini gishize humvikanye umugore wavugaga ko yakoranye ubucuruzi bw’amabuye y’agaciro n’abantu barimo Umushumba w’Itorero Zion Temple, Apôtre Dr Paul Gitwaza, ariko akamburwa agera kuri...
Umuhanzi Israel Mbonyi kuri uyu wa gatatu dusoje yakoze igitaramo cyitabiriwe n’abantu bari bafite ubutumire gusa. Iki gitaramo cyabaye mu masaha y’umugoroba kibera mu Karere ka Gasabo mu umurenge...
Umuhanzikazi Rhynie Simons wo mu gihugu cya Ghana, yatangaje ko imyambarire ye n’imiterere ye, byatumye akururira abantu benshi kuza mu murimo w’Imana. Ibi yabitangaje mu kiganiro yagiranye...
Umuhanzi w’indirimbo zo kuramya no guhimbaza Imana, Uwiringiyimana Theogene wamamaye nka Theo Bosebabireba, yasabye imbabazi umugore we ku bwo kuba yaramuhemukiye akazana undi mugore mu nzu...


text:
Umuyobozi w’umuryango mpuzamahanga w’abagore(FEMEN) Inna Shevchenko atangaza ko atakomeza kwemera Imana mu gihe Imana yiyeretse abantu ari umugabo.
Uyu mugore wahoze ari umukiristokazi yabitangaje ubwo yasobanuraga igitabo aherutse kwandika cyitwa “Heroïque”kirimo abagore bagiye bigumura ku mategeko yashyizweho n’ibigo by’abagabo.
Mu kiganiro yagiranye na Le monde des religions,Inna Shevchenko yatangaje impamvu yatumye ahinduka umwemeragato maze akizerera mu kuba ari umugore aho kwizera Imana.
Yagize ati:”buri gihe mvuga ko nagiye mu batemera Imana mpinduka uharanira iterambere n’uburenganzira bw’ abagore.Uguharanira ko umugore yagira uburenganzira nk’umugabo byanteye kuva mu kwizera.Nitwumva ko dushoboye kandi ko dushobora kwigenga ntago dushobora gukomeza kwizera Imana yatwiyeretse ari umugabo”.
“Imana tugomba gukunda ariko tukanagomba no kuyitinya,Imana idusaba guceceka ntidukore,ikaduha umubiri w’intege nke,igatuma twishinja uko turi.Mu gihe kimwe dutangiye kwiyizera ,ntidushobora kwemera Imana”.
Inna Shevchenko ukomoka mu gihugu cya Ukraine yabaye umuyobozi w’umuryango mpuzamahanga FEMEN kuva mu mwaka wa 2012,mu mwaka wa 2013 ahungira mu Bufaransa akaba ari naho atuye kuri ubu.Uyu mugore yize itangazamakuru muri kaminuza ya KIEV,aza kwiga n’uburenganzira bwa muntu.


text:
RALGA yasabye Inzego z’ibanze kurushaho kunoza imikoranire
Yanditswe na admin
Ishyirahamwe ry’Uturere n’Umujyi wa Kigali (RALGA) ryeretse abagize Inzego z’ibanze ibyavuye mu bugenzuzi bwakorewe mu baturage hagamijwe kureba uko imikorere n’imikoranire hagati y’izo nzego ubwazo ihagaze ndetse no kureba uko ubuyobozi bwegera abaturage bubagaragariza ibibakorerwa.
Nyuma yo kubereka ibyavuye muri ubwo bushakashatsi, RALGA yasabye inzego z’ibanze kunoza imikorere zigakorera mu mucyo ndetse zikereka abaturage ibyo zibakorera kugira ngo babitangeho ibitekerezo.
Umukozi wa RALGA ushinzwe imiyoborere myiza, Nyiransabimana Venantie yagize ati “Byakozwe kugira ngo turebe niba inzego z’ibanze zikora neza ibyo zishinzwe, tukanareba imbogamizi bahura na zo hanyuma tukanahana ibitekerezo n’inama kugira ngo izo mbogamizi zikosorwe bityo abaturage babashe kwishimira ubuyobozi bitoreye.”
Umunyamabanga mukuru wa RALGA, Rugamba Egide, yavuze ko byagaragaye ko hari inzego nyinshi abaturage baheruka batora ntibamenye aho zarengeye, ibintu ngo byiganje cyane mu midugudu.
Rugamba yagize ati “Ubu bushakashatsi icya mbere bureba ni uruhare rw’abaturage mu bibakorerwa, tukanareba ngo abatowe bakorana bate n’abo bahagarariye kuko si byiza ko umuturage aheruka agutora, niba waratowe uri umujyanama uhagarariye ikiciro runaka uba ugomba kugira igihe ukongera ugahura n’abagutoye bakaguha ibitekerezo ubajyanira ku buyobozi ariko ukazongera kugaruka ukababwira uko ibyo bitekerezo byakiriwe aho wabijyanye.
Nko mu midugudu usanga abaturage bazi abayobozi babiri gusa, usanga bazi umuyobozi n’umuntu ushinzwe umutekano gusa, abandi batowe ntibaboneka.”
Bamwe mu bayobozi b’Inzego z’ibanze beretswe ubu bushakashatsi bemeza ko imikoranire hagati y’inzego z’ibanze ikeneye imbaraga.
Bigirimana Joel (Umukuru w’umudugudu) yagize ati “Twifuza ko hazashyirwaho uburyo bwo gusobanurira abantu inshingano zabo kuko nko mu midugudu usanga abatorwa akenshi baba batazi icyo batorewe, ibyo bituma habaho kugongana mu nshingano cyangwa se gutererana inshingano, bituma usanga byose bikurikiranwa n’umuyobozi w’umudugudu.
Hari ariko n’abayobozi b’imidugudu bamwe banga gufatanya n’abandi baba baratowe bitewe n’uko hari ubwo baba bafitemo inyungu bagashaka kwikubira.”
RALGA kandi yanagaragaje ko kuba mu mwaka wa 2012 abaturage baragiraga uruhare mu gufata ibyemezo mu nzego z’ibanze ku kigero cya 69.9% hanyuma mu mwaka wa 2014 icyo kigero kikamanuka kikagera kuri 50% bigaragaza ko habayeho gusubira inyuma, iyo akaba ari imwe mu mpamvu zatumye iri huriro ry’Uturere n’Umujyi wa Kigali rifatanya n’Umuryango w’Ubumwe bw’u Burayi bagatangiza umushinga wa DALGOR, ugamije kongerera ubushobozi Inzego z’ibanze kugira ngo zibashe gukora neza ibyo zisabwa n’inzego zo hejuru, kuzifasha guhura no guhuza gahunda hagati yazo ndetse no kuzifasha kugaragariza abaturage ibyo zibakorera.
Umushinga wa DALGOR uterwa inkunga ya 90% n’Umuryango w’Ubumwe bw’u Burayi, watangijwe muri Mutarama 2016 ukazamara imyaka itatu aho byitezwe ko uzafasha Inzego z’ibanze kurushaho gukemura ibibazo by’Abanyarwanda.
NIYONSENGA SCHADRACK


text:
Abahanzikazi Charlotte Rulinda na Fatuma Muhoza baryubatse mu muziki nka Charly&Nina, banogeje ubukangurambaga bagiye gukorera mu bigo by’amashuri umunani bakangurira abana b’abakobwa kwirinda inda zitateguwe, SIDA, kutava mu ishuri, kurwanya imirire mibi n’ihohotera ryo mu ngo.
Kuri uyu wa Gatanu tariki 07 Kamena 2019 Charly&Nina bagiranye ikiganiro n’itangazamakuru cyasobanuye birambuye ibijyanye n’ubukangurambaga bise #100GirlsIwacu. Ni igikorwa bagombaga gukora muri Gicurasi 2019 basubika bavuga ko ari ku mpamvu zo kunoza neza imitegurire yacyo.
Kizagezwa mu Ntara enye n’Umujyi wa Kigali. Charly&Nina bahuriza ku kuvuga ko ari igikorwa cyigamije gufasha byihariye umwana w’umukobwa ukiri mu mashuri y’Uburezi bw’ibanze ( 9 Years Basic Education) mu rugendo rwo kwiyubaka no kwitunyuka ngo avemo uwo u Rwanda rwifuza.
Iki gikorwa bahaye inyito ya #100GirlsIwacu bagishyigikiwemo n’Umuryango w’Ubumwe bw’Ibihugu by’u Burayi(EU), Arthur Nation y’umunyamakuru akaba n’umunyarwenya Arthur Nkusi, Minisiteri y’Urubyiruko(Minyouth), Ikigo cy’Igihugu Gishinzwe Uburezi (REB), Kasha n’abandi.
Bavuga ko bimwe mu byatumye batinda no gushyira hanze indirimbo nshya harimo no gutegura iki gikorwa bumvaga ko gikenewe mu kubaka urugendo rw’iterambere rw’umwana w’umukobwa mu Rwanda.
Nina yavuze ko bagize iki gitekerezo nyuma yo kubona umubare munini w’abana b’abakobwa bakiri ku ntebe y’ishuri baterwa inda zitateguwe bakava mu ishuri…n’ibindi bituma umubare wabo mu ishuri ujya hasi y’uwa basaza babo.
Yagize ati “…Mwese murabizi ko dufite ikibazo cy’abana b’abakobwa yaba mu muziki ndetse n’ahandi. Twese hano turabizi ko dufite ikibazo cy’abakobwa mu myidagaduro muri siporo…dufite ikibazo cyijyanye n’abakobwa batitinyuka ng’ibyo ibintu Leta ihora idukangurira kugira ngo bakore bintinyuke.”
Yungamo ati “Natwe twagize igitekerezo turavuga tuti reka dusange abana mu mashuri batarasohoka hanze kugira ngo tubakangurire ko bishoboka kandi babikora.” Yavuze ko batirengaje kuganiriza abanyeshuri b’abahungu ahubwo ko bitaborehera bitewe n’uko nta byinshi bazi kuri bo kandi ngo bagira n’ibibazo bitandukanye n’iby’abakobwa.
Ati “Tuzavuga ‘experience’ zacu. Ntabwo twavuga ku bibazo by’abahungu kubera ko nabwo kenshi tuba tubizi biba byenda gusa ariko abakobwa bahura n’ibibazo bitandukanye n’iby’abahungu.. .‘experience’ nke turashaka no kujya kuyisangiza n’abakobwa.”
Flora Kayitesi ushinzwe gutanga amakuru muri EU ishami
ryo mu Rwanda
Kayitese Flora yabwiye itangazamakuru ko icyatumye bemera gutera inkungu igitekerezo cya Charly&Nina ari uko kiri mu murongo w’ibyo byateganya gukora atari mu Rwanda gusa ahubwo no ku isi yose. Yavuze ko Charly&Nina basanzwe bakorana mu bikorwa bya buri munsi.
Yongeraho ko izina aba bahanzikazi bafite rizafasha benshi mu bana bakobwa kubafatiraho urugero ndetse ko hari n’abazababona ku nshuro ya mbere bajyaga babumva.
Yagize ati “…Impamvu twahisemo gutera inkunga iki gikorwa n’uko ibitekerezo bafite bijyanye na ‘action plan’ za EU atari mu Rwanda gusa ahubwo no ku isi yose…bagiye gukoresha izina bafite (Charly&Nina) nk’abasitari barazwi bubatse izina kubera impano bafite yo kuririmba. Bagiye gukoresha iyo mpano bagera kuri ba bakobwa,”
Ngoga Eugène Fixer umuyobozi w’Ishami rishinzwe Ubujyanama no kuyobora abanyeshuri mu myigire mu kigo cy’Igihugu Gishinzwe Uburezi, yavuze ko igikorwa Charly&Nina bagiye gukora kiri mu murongo wa Ministeri y’Uburezi kandi ko bakitezeho umusaruro ufatika.
Yavuze ko iki gikorwa kizafasha mu buryo bwagutse kwagura ubumenyi bw’abana b’abakobwa, kuzagira imibereho myiza mu bihe biri imbere n’ibindi. Yashimye bikomeye Charly&Nina abizeza ko bazakomezaa gufatanya mu bikorwa bigirira akamaro umuryango mugari.
Gahunda y’aba bahanzikazi bayikubiye mu bice bine: Igice cya mbere buri kigo binyuze mu muziki, ikinamico, kubyina bazatanga ubutumwa bukangurira abana b’abakobwa kwirinda inda zitateguwe, kwirinda Sida n’izindi ndwara zandurira mu mibonano mpuzabitsina, kutareka ishuri n’ibindi.
Igice cya kabiri kigizwe n’ibiganiro: Charly&Nina bazatanga ikiganiro abanyeshuri bakurikiye. Igice cya Gatatu ni umwanya w’ibibazo n’ibisubizo: Abanyeshuri bazahabwa umwanya wo kubaza ibibazo bijyanye n’insanganyamatsiko baganirijweho na Charly&Nina.
Igice cya kane: Charly Nina bazataramira abanyeshuri mu bihangano byabo ndetse bagire n’umwanya wo gusabana nabo.
Ingengabihe y’urugendo rwa Charly&Nina mu turere umunani:
Mu Ntara y’Amajyepfo: Tariki ya 10 Kamena 2019, igikorwa kizabera G.S Rukira i Huye naho Tariki 12 Kamena 2019 kizabera kuri G.S Kibangu i Muhanga.
Mu Ntara y’Uburasirazuba: Tariki 15 Kamena 2019 igikorwa kizabera kuri G.S Maire Reine i Rwamagana. Tariki 17 Kamena 2019 kuri G.S Nkanga i Bugesera.
Umujyi wa Kigali: Kuya 21 Kamena kuri G.S Rutunga muri karere ka Gasabo.
Mu Ntara y’Amajyaruguru: Kuya 24 Kamena 2019 kuri IPRC i Karongi.
Mu Ntara y’Uburengerazuba: Kuya 05 Nyakanga 2019 kuri Saint Vincent i Musanze naho kuya 08 Nyakanga 2019 bazasorera kuri Lyce de Nyundo i Rubavu.
Charly&Nina banyuze mu biganza by’umujyanama Alex Muyoboke wabafashije kwagura imbago z’umuziki wabo. Bashwanye bakirwa na Rwema Denis wabarebesheje ijisho rimwe yerekeza muri The Mane.
Bombi bamuritse alubumu bise ‘Imbaraga’ mu gitaramo gikomeye bakoreye ahazwi nka Camp Kigali. Bari bamaze imyaka itatu bihuje nk’itsinda.
Mu bihe bitandukanye bakoze indirimbo zakomeje izina ryabo nka ‘Indoro’ bakoranye n’umurundi Big Farious, ‘Agatege’, ‘Face to Face’, ‘Owooma’,…kugeza ku ndirimbo ‘Uburyohe’ baheruka gusohora imaze amezi atanu.
Ngoga Eugene Fixe Umuyobozi mu ishami rishinzwe ubujyanama kuyobora abanyeshuri mu myigire muri REB
Nina yavuze ko iki gitekerezo bakimaranye amezi atandatu bashakisha abaterankunga
Gaelle Gisubizo [ubanza i buryo] wari uhagarariye Arthur Nation
KANDA HANO UREBE IKIGANIRO NA CHARLY&NINA


text:
Agashya i Gatsibo: Amatsinda y’abahinzi bo mu cyaro bakoresha serivisi za banki batavuye mu rugo
Abaturage bo hirya no hino mu Rwanda batuye mu cyaro aho bibagora kubona serivisi zitangwa n’ibigo by’imari bagenewe uburyo bazajya bazibona bibereye mu ngo zabo, mu buryo bwiswe Push& Pull.
Iri koranabuhanga rizajya rikoreshwa n’amatsinda n’abantu ku giti cyabo. Ni uburyo buri gukoreshwa n’amatsinda afashwa n’Umushinga wa Hinga Weze mu turere 10 uyu mushinga ukoreramo. Mu karere ka Gatsibo aho ubu buryo bwatangijwe ku mugaragaro kuwa Kane tariki 20 Gicurasi 2021, uyu mushinga ufasha amatsinda 386 [itsinda rigizwe n’abantu bari hagati ya 50 na 75], ni ukuvuga abanyamuryango 6432 bo mu mirenge 8 muri 14 igize akarere.
Umushinga Hinga Weze ugamije guteza imbere ubuhinzi no kurwanya imibereho mibi[urwanya imirire mibi] utangaza ko wazanye iki gitekerezo nyuma yo kubona imbogamizi abahinzi bakorana nawo batuye mu cyaro bahura nazo mu bijyanye no kwiteza imbere.
Ibibazo byagaragaye birimo ko iyo bezaga bakabona amafaranga baburaga uko bayageza kuri ibyo bigo by’imari, cyangwa uko bayajyana mu rugo bityo bamwe bakayapfusha ubusa. Kuba batitabira izi serivisi ntibibafashe kubona inguzanyo muri ibyo bigo kuko batakoreshaga konti zabo cyane.
Hinga Weze imaze kubona iki kibazo yazanye ubwo buryo bw’ikoranabuhanga buborohereza muri byinshi. Ni uburyo butari busanzwe bukoreshwa mu Rwanda, kuko ubusanzwe mu yandi matsinda iyo yashakaga kubikuza amafaranga agira abasinya mbere yo kuyabona, ariko muri ubu buryo harimo bwo harimo ibishya.
Gatari Fabrice, uhagarariye uyu mushinga mu karere ka Gatsibo agira ati “Ubu umuturage azajya yicara iwe mu cyumba asunike amafaranga abikwe mu kigo cy’imari atavuye mu rugo. Nushaka no kubikuza cyangwa bakaka inguzanyo nk’itsinda.”
Yungamo ati ” Kuba amatsinda yakoresha ubu buryo biri no mu bishya by’iyi gahunda kuko bashobora kubitsa nk’itsinda cyangwa bakabikuza nk’itsinda.”
Muri ubu buryo, perezida azajya yohereza ubutumwa bwo kubikuza kuri konti y’itsinda, ikigo cy’imari cyohereze ubutumwa ku basinyateri ivuga ko perezida w’itsinda asaba kubikuza amafaranga runaka y’itsinda riri mu kigo cy’imari iki n’iki. Ubwo butumwa nibugera kuri abo basinyateri uko ari batanu bakoherereza icyo kigo ubuvuga ngo yego turabyemera, icyo kigo nikibubona kizajya gihita cyohereza amafaranga itsinda rishaka kubikuza kuri telefoni ya perezida, ayabikuze atavuye aho ari.
Akomeza avuga ko abaturage batangiye kubukoresha, ariko bakomeje no kubikangurira abandi, babashakira gahunda nziza zikomeza kubafasha guteza imbere.
Ubu buryo kandi bufasha muri gahunda yo kudakoresha ihererekanya ry’amafaranga, bikaba byarinda abantu kuba bakwanduzanya COVID-19. Bufasha kandi leta muri gahunda yo kwitabira gahunda zo gukorana n’ibigo by’imari.
Hinga weze yamaze gusinyana n’ibigo by’imari mu Rwanda bizafasha aya matsinda mu gihe cy’imyaka ibiri ko azajya ahabwa serivisi z’ubuntu, nyuma y’iyo myaka izi serivisi zibahwa aba bahinzi zikazajya zishyurwa n’ibigo by’imari. Ibi bivuze ko bazajya babikuza kuri telefoni ku buntu.
Uyu mushinga ubona ubu buryo buzafasha aba bahinzi kwiteza imbere, kuko igihe bari gufata bagana ibi bigo bazagikoresha mu bikorwa by’ubuhinzi bibateza imbere, ndetse n’amafaranga bashoboraga gukoresha bagana ibyo bigo bakazayakoresha ibindi bibabyarira inyungu.
Ubu buryo kandi ngo buzatuma abaturage bitabira kubitsa cyane[kwizigamira] maze biyongerere amahirwe yo kubona inguzanyo nyinshi[credit score] , bityo izijya mu buhinzi ziyongere, byongere umusaruro w’abahinzi, bizigamire, barye neza barwanye imirire mibi.
Uyu mushinga wasinye amasezerano yuko izi serivisi zizahabwa abahinzi 2563 bahabwe inguzanyo ya miliyoni 635, 134,000 mu gihe cy’umwaka muri aka karere.
Umushinga Hinga weze ugaragaza ko umaze kuzamura imibereho y’abaturage cyane mu bijyanye no kwizigama ku buryo amatsinda 6337 washinze mu gihe cy’imyaka ine agizwe n’abanyamuryango 59, 344 amaze kwizigamira amafranga asaga miliyoni 839 (839,000$), bityo ukishimira ko intego wihaye mu gihe cy’imyaka itanu[2017-2022] iri kugerwaho.
Mu karere ka Gatsibo, amatsinda 386 arimo abanyamuryango 6432 mu myaka ibiri n’igice ishize bamaze kwizigama 142,645,745Frw, bamaze kandi guhabwa inguzanyo ya 111,747,200 Frw.


text:
Bugesera: Hari Umwarimu ugiye kumara amezi 20 atazi uko umushahara usa
Murekezi Jacques ni umwarimu kuri Groupe Scolaire Mayange B, yavuze ko ubuyobozi bw’Umurenge bwamusohoye mu nzu zisanzwe zigenewe Abarimu nyuma yo gusabwa kujya kwigisha ku kindi kigo akabura ubushobozi bwo kuhajya, ngo agiye kumara amezi 20 atarahembwa.
Uyu mwarimu avuga ko yatangiye akazi ko kwigisha mu mwaka wa 2019, ariko ubuyobozi bw’Akarere buza kumuhagarika mu kazi bumushinja imyitwarire mibi .
Murekezi avuga ko ikibazo cyo guhagarikwa mu kazi cyari gishingiye ku makimbirane ashingiye ku mitungo yari asanzwe afitanye n’uwari muri Njyanama y’Umurenge, akaba na Muramu we, ari na we avuga ko yamuhimbiye amakosa afatanyije n’ubuyobozi bw’Umurenge kugira ngo yigarurire imitungo yari yarahawe na se umubyara, maze batanga raporo ku Karere na ko karamuhagarika by’agateganyo.
Mu mwaka wa 2020, Akarere ka Bugesera kamwandikiye ibaruwa imusubiza mu kazi, kamusaba kujya kwigisha kuri Groupe Scolaire Gihinga mu Murenge wa Shyara mu Karere ka Bugesera, gusa ntiyajyayo kuko ngo nta bushobozi yari afite kuko yari atarahabwa umushahara.
Murekezi yavuze ku wa 13 Gicurasi 2021 yaje gufungirwa ku Murenge amara ijoro ahatirwa kwimuka mu nzu yari asanzwe acumbitsemo ndetse asabwa kwandika ibaruwa yemeza ko agiye kuba ahandi.
Uyu mwarimu avuga ko atari we wisabiye kwimurwa ndetse ko no mu ibaruwa yandikiwe hatagaragazwa impamvu yo kwimurirwa ahandi.
Avuga ko agiye kumara amezi 20 atarabona umushahara kandi ko yasabye ibaruwa imusezerera mu kazi ngo abarwe nk’umwarimu utari mu kazi ariko ntiyayibona.
Ati “Narabandikiye mbasaba ibaruwa insezerera mu kazi barayinyimye. Ubu tuvugana n’urugi barwishe, ibikoresho byange babitwaye.”
Yavuze ko yamenyesheje ikibazo cye Akarere, Minisiteri y’Abakozi ba Leta n’Umurimo ariko kugeza ubu ntarahabwa igisubizo.
Umunyamabanga Nshingwabikorwa w’Umurenge wa Mayange, Sebarundi Ephrem yabwiye Umuseke ko uyu mwarimu yasohowe mu nzu kuko yari atakiri umwarimu muri uwo Murenge.
Ati “Yasabwe kenshi kuva muri iyo nzu aranatwandikira ko agiye kuvamo ntiyabyubahiriza twifashisha inzego z’umutekano zikuramo ibintu bye, nabikenera azaza abitware. Urumva ko atakomeza kuba mu nzu y’Abarimu kandi atari umwarimu.”
Umuyobozi w’Akarere ka Bugesera, Mutabazi Richard yavuze ko uyu mwarimu yazegera Akarere kakamufasha. Gusa, avuga ko katamuha amafaranga yatuma atangira imibereho y’aho yimuriwe.
Ati “Gukorera ahandi nta kibazo kirimo. Hanyuma kuko yahawe mutation n’Akarere gashyiremo n’amafaranga yo kumutunga? Niba hari ibirarane by’amafaranga bihari byaba ari byo akurikirana.”
Yakomeje agira ati “Ashobora gusaba mutation bitewe n’impamvu ze ariko nk’Akarere nk’umukoresha gashobora kuyigena kuko umukozi aba yarahawe akazi mu Karere ntaba yarahawe akazi mu kigo.”
Murekezi yavuze ko kugeza ubu abayeho nabi ndetse ko ari kwimwa uburenganzira yari yemerewe bwo kuba yahabwa amafaranga yamufasha kujya gutangira akazi ahandi cyane ko agifitiwe amafaranga y’ibirarane n’Akarere.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
TUYISHIMIRE Raymond / UMUSEKE.RW


text:
Ni ngomwa ko dukomeza kwiyubaka twirinda icyorezo cya COVID19: inama ubuyobozi bugira abaturage n’abafatanyabikorwa
Yansistwe na Tuzayisenga Hirwa Felibien
Umufatanyabikorwa w’akarere ka Nyabihu mu rugendo rwo kwimakaza amahame y’Ubumwe n’Ubwiyunge n’amahoro arambye, Community Based Sociotherapy (CBS Rwanda), mu kwezi kwa Nzeri 2020 yatangije gahunda ya Mvura Nkuvure mu mirenge ya Bigogwe, Jenda na Mukamira.
Kuva aho Mvura Nkuvure itangirijwe mu karere, umwaka ushize wa 2020, ntibyari byoroshye gukora ibiganiro bya Mvura Nkuvure bitewe no kwirinda icyorezo cya COVID19. Kuva aho iyi gahunda itangiye kwitabirwa kugeza ubu, abarenga 452 bamaze kuyitabira, ibi akaba ari ibyiciro bibiri bya Mvura Nkuvure, aho biteganyijwe ko iyi ganda igomba gusiga byibura harangiye ibyiciro bitandatu mu mwaka utaha wa 2022.
Umusaruro wa Mvura Nkuvure uragaragara, nubwo bitoroshye kwitabira ibiganiro bya Mvura Nkuvure hubahirizwa n’amabwiriza yo kwirinda icyorezo cya COVID19.
Umuyobozi wungirije w’akarere ushinzwe imibereho myiza y’abaturage bwana Simpenzwe Pascal avuga ko iyi gahunda ya Mvura Nkuvure yaziye igihe kuko yari ikenewe muri gahunda z’isanamitima n’isanamibanire mu baturage. Simpenzwe avuga ko Mvura Nkuvure yatumye abari bafitanye amakimbirane atandukanye batera intambwe umuntu atangira kubona mo undi igisubizo aho kumubonamo ikibazo. Yakomeje agira ati: “Umutekano n’iterambere, umutima: urukundo, impuhwe gusaba imbabazi. Mvura Nkuvure yaje ibitoza abaturage babasha gutera intambwe.”
Abitabira amatsinda ya Mvura Nkuvure basanga amatsinda akwiye kuba menshi, cyane cyane no muri ibi bihe byo kwirinda icyorezo cya COVID19, kuko hari abahungabanyijwe n’ingaruka z’iki cyorezo bakeneye komorwa ibikomere. Karambizi Benjamin ni umunyamabanga uhoraho w’ihuriro ry’abafatanyabikorwa mu karere ka Nyabihu, yishimira imikoranire iranga Mvura Nkuvure mu mushinga wa Tujyane n’akarere ka Nyabihu: CBS Rwanda ni umwe mu bafatanyabikorwa 100 akarere gafite, batubaye hafi muri ibi bihe bya COVID19. Ibi yabitangaje ubwo hasozwaga icyiciro cya kabiri cya Mvura Nkuvure mu Murenge wa Mukamira.
Umuyobozi Simpenzwe yunga mury’aba bitabiriye Mvura Nkuvure akongeraho ko Mvura Nkuvure ari ngombwa muri ibi bihe ariko ko amatsinda agomba kubahiriza amabwiriza yo kwirinda, kandi hakibandwa cyane gufasha abafite ibibazo kurusha abandi.
Simpenzwe Pascal ati: Mvura Nkuvure ni igisubizo ku baturage, nakwifuza ko benshi bayitabira ndetse n’amatsinda yayo akagera henshi hashoboka. Umusaruro wayo turawubona mu mibanire y’abaturage. Icyo dukomeza gushishikariza abafatanyabikorwa ni uko dukomeza kwiyubaka twirinda icyorezo cya COVID19, kandi tunarushaho gufasha cyane cyane abakeneye ubufasha mu kubungabunga ubuzima bwo mu mutwe.
Nzaramba Lucie, Umuyobozi Nshingwabikorwa wa CBS Rwanda, atangaza ko yishimira uburyo Akarere ka Nyabihu kaba hafi gahunda ya Mvura Nkuvure, ashimira cyane inama n’ubufasha akarere kabaha cyane cyane muri ibi bihe bya COVID19.


text:
Kugira umurimo ubyara inyungu bifasha abagore kwiteza imbere no kwigira.
Uretse ishuri ryigisha gufuma no kudoda ndetse n’ishyirahamwe, Tubahumurize itanga inguzanyo y’imishinga mitoya ibyara inyungu.
Abagore bahabwa inguzanyo ingana n’amafaranga y’u Rwanda ibihumbi 60,000rwf bakayishyura mu mezi 12 kugirango n’abandi babashe kubona inguzanyo.
Abahawe inguzanyo bahugurwa ku icungamutungo no kwihangira umurimo.
Kuva iyi gahunda yatangira muri 2008, abagore bamaze guhabwa inguzanyo zigera kuri 350 ku mishinga mito ibyara inyungu. Tubahumurize yateye inkunga imishinga itandukanye harimo nk’iyi ikurikira:
- Gucuruza ibiribwa
- Gucuruza ubuconsho (utuntu dusanzwe dutandukanye)
- Gucuruza imyenda ya caguwa
- Restaurants ntoya
- Ubworozi bw’amatungo magufi
- Gucuruza ibijyanye n’ubukorikori
Uko ubushobozi buzagenda bwiyongera tuzabasha gutanga inguzanyo zirenzeho ndetse n’umubare w’abazihabwa uzagenda wiyongera.
Ingaruka
Nyuma ya 1994, abagore benshi bahohoterwaga n’abagabo babo kuko batari bafite ikindi bakora ntaho bahungira kuko ntacyo binjizaga. Bamwe muri bo bari baranduye agokoko gatera Sida abandi barabyaye abana batagira ba se, yewe hari n’ababaga mu muhanda. Abo bagore bagiye bahabwa inguzanyo zibafasha kwiteza imbere bituma babasha kubaho no kwigira bibatura ingoyi y’ihohoterwa.
Umusaruro ubwawo urigaragaza: Kuva muri 2008 inguzanyo zirenga 350 zahawe abagore n’abana barenga 700 ndetse ubuzima bwabo bwahinduwe n’iyi gahunda. Mbere yo guhabwa inguzanyo abagore bahabwa ubujyanama ndetse n’amahugurwa mu bijyanye no kwihangira imirimo no gucunga umutungo kugirango imishinga yabo bazatangira izabashe gutera imbere idahombye.
Niba wifuza gusobanukirwa birenzeho kuri iyi gahunda ndetse no kuyigiramo uruhare watwandikira kuri tubahumurize@yahoo.fr


text:
YASUWE 14
Abatuye mu karere ka Nyamasheke babarirwa mu bice byo mu gishanga, bafite impungenge ko nabo bashobora gusenyerwaho amazu nk’uko byagenze kuri bagenzi babo bo mu mujyi wa Kigali, ngo kuko abenshi nta n’ibyangombwa by’ubutaka bafite, n’ababifite ngo byanditseho ubuhinzi kandi bahatuye.
Uyu muturage wo mu murenge wa Kanjongo utiifuje ko amazina ye atangazwa yabwiye Rwandatribune.com at “ntuye hano mu kagari ka Kibogora aho bigeze, kuvuga ko ari mu gishanga, nyamara nyuma baje gutanga ibyangombwa by’ubutaka kuri bamwe, nabyo byanditseho ko ari ubuhinzi.
Yakomeje avuga ati “Badusabye gukosoza ibyemezo birimo amakosa nyamara banga kubikosora ngo babigire Iby ‘institute. Yakomeje agira ati «abenshi ntabyangomwa by’ubutaka bafite. »
Naho Karemera wo mu kagari ka Kirambo we yavuze ko batewe impungenge n’ibyo bumva bigirirwa bagenzi babo batuye mu bishanga, bibaza niba ataribo batahiwe, ngo dore ko aha hantu hari amazu y’ubucuruzi nta muntu n’umwe ufite icyemezo cy’ubutaka.
Ati« mu minsi ishize hari abantu bakuwe mu ngo zabo bajyanwa mu mashuri bavuga ko aho batuye hashobora gushyira ubuzima bwabo mu kaga.ibyo rero byaduteye impungenge ko natwe dushobora gusenyerwa nta nteguza duhawe.
Mukasabo Applonie ni umuyobozi w’Akarere ka Nyamasheke, yabwiye Rwandatribune.com dukesha iyi nkuru ko nta muturage n’umwe, ufite icyemezo cy’ubutaka utuye hariya mu gishanga.
Aho yagize ati«abo baturage bose batuye muri kariya gace, bari mu gishanga. Turacyateganya uburyo bwiza bwo kubimura ,tunategura aho bazimukira hazima. Abajijwe niba bose bazubakirwa yavuze ko bazafashwa kubona aho bimukira.
Agira ati “uzubakira bamwe batishoboye, nitumara kubona aho kubatuza haboneye.
Umunyamakuru yamubajije ku kibazo cy ‘abakuwe mungo zabo bakajya gucumbikirwa mu mashuri.
Yagize ati«nibyo hari imiryango yimuwe, icumbikirwa n ‘abaturanyi, abandi bacumbikirwa mu mashuri, ariko n’abari bari mu mashuri bajyanywe mu baturanyi babo,aho kumanywa birirwa bakora mu ngo zabo bagataha mu icumbi, ngo kuko ntawemerewe kurara muri ayo mazu avugwa ko ari mu manegeka.
Abajijwe iherezo ry’aba baturage bacumbikiwe na bagenzi babo, umuyobozi w’akarere yavuze ko bari gutegura aho bazabubakira, bafatanije n’abaturage mu miganda.
Nubwo aba baturage batuye mu gishanga ntabyemezo by’ubutaka bafite umuyobozi w’akarere aremeza ko bazimurwa kandi bagahabwa ingurane z’ibyabo .


text:
Ibihugu bitari bike bishyize imbere gahunda yo kuringaniza imbyaro.Ibyo ngo ni ibikiri mu nzira y’amajyambere.Ahandi amajyambere bayagezeho abagore baribagiwe ibyo kubyara. None barabibingingira kuko umubare w’abakecuru n’abasaza uruta uw’abakiri bato.
Ni ko bimeze mu bihugu nk’Ubuyapani n’Ubudage aho abarengeje imyaka 70 ari bo benshi.Umubare w’abana bavuka mu mwaka ni muke cyane.Hariho gahunda zo korohereza abagore bakiri bato,bakibyara. Nyamara hari abemeza ko gusaza ngo biba mu mutwe(psychologique).
Nguko uko Umudagekazi w’imyaka 65 yiyemeje kubyarira mu za bukuru.Kandi si n’ikibazo cyo kwifuza urubyaro kuko yari asanganywe abana 13 n’abuzukuru 7.
Asobanurira abanyamakuru icyamuteye kwigerezaho,yababwiye ko impamvu z’ibanze ari ebyiri:iya mbere ngo ni uguhoza amarira y’umwana we muto wahoraga yifuza murumuna we cyangwa musaza we bamukurikira;iya kabiri ngo nukwerekana ko umugore ashobora kubyarira igihe abishakiye.
Kandi we byaramuhiriye.Intanga 4 yiteje(fécondation in vitro)nta n’imwe yapfuye ubusa.Amezi 6 n’igice yabamaranye mu nda,bavutse ari abahungu 3 n’umukobwa 1.Andi bayujurije muri couveuse y’ibitaro bikuru bya Berlin.
Kuva kuri iyo tariki ya 23 gicurasi 2015,Annegret Rounigk wigishaga indimi z’icyongereza n’ikirusiya aciye agahigo (record)ko kuba umugore wa mbere ku isi ugize abana 17,kandi mu zabukuru.
Ngo 13 ba mbere yababyaranye n’abagabo 5 batandukanye.Umukobwa akurikije akaba yaramubyaye afite imyaka 55.None n’izo mpanga zidasanzwe ngo nta kibazo cy’ubuzima zifite.
Igitangaje kuruta ibindi ni uko yemera n’umutima we wose ko kubyara abana kuri ubwo buryo bimurinda gusaza , bikamugarurira icyizere cyo kumva ko akiri inkumi.
Bitewe n’uko amategeko y’igihugu cye(Ubudage)abuza ibyo kwiterekamo abana(FIV) kuri iyo myaka,yagiye kubikorera mu gihugu cya Ukraine.Abo bahungu be ni Dries,Bence et Fjonn.Naho umukobwa ni Neeta.Bose bavukanye ibiro 2,5.
By B.P


text:
Inyigisho yo kuwa mbere w’icyumweru cya 28 gisanzwe/B, 11/10/2021
Amasomo: Rm 1,1-7; Luka 11,29-42
Yezu naganze iteka.
Bavandimwe, ntabwo ari mu gihe cya Yezu gusa, abantu bashidikanyije ku butumwa bwe. Natwe iki kibazo gishobora kuba icyacu. Dore ko mu buzima bwacu, habamo ibihe by’amage n’ibyago, igihe cy’umunezero n’amahoro. Ibyo bigatuma hari igihe duheranwa n’agahinda, bikatugora kwigiramo ibakwe ryo kurwana ishyaka ngo tugere ku buzima twifuza. Gusa umuntu yakwishimira ko hari abadutera ubutwari, bakatubera urugero mu kwibuka ko ubuzima ari urugamba rwa buri munsi, nk’uko abakuru bavuze bati: “Amacumu y’inda ntashira igorora”.
Ni kenshi bamwe muri twe kubera ubuzima tubayemo, dusoma Ijambo ry’Imana, rigasa n’iritubereye amakara cyangwa inshoberamuntu, nuko tukibaza byinshi, bimwe tukabiburira ibisobanuro, ndetse n’abadusobanurira tukumva ntibageze ku nyota twifuzaga ko batumara. Ibyo bikaba byatera gusaba ikimenyetso Imana. N’ubwo ibitangaza dukorerwa buri munsi ari byinshi, ntabwo bitumara inyota. Dukomeza gushaka ibimenyetso, twibeshya ko ari byo byatuma twemera ko Yezu ari Umukiza wacu, ari Umwana w’Imana dukesha kubabarirwa ibyaha byacu. Icyo umuntu akenera mu buzima bwe ni ukwemera ntabwo ari ibimenyetso.
Ni na cyo cyatumye rubanda rwasanze Yezu, rwifuzaga ko abaha ikimenyetso gihamya ko akomoka ku Mana. Nyamara yasanze ntacyo byari bubungure kuko n’ubundi ibyo yakoreye mu maso yabo ntacyo byabunguye ahubwo babaye abo gutangara. Ariko yabasezeranyije ikimenyetso cy’ukuri, akaba ari we ubwe uzababera ikimenyetso. Ariko burya iyo wifitemo ukwemera, ubona ibimenyetso ari byinshi, bigatuma utagamburuzwa n’ibyago cyangwa ibigeragezo uhura na byo. Ukwemera ntabwo gushingira ku bimenyetso ahubwo mu gutega amatwi Ijambo ry’Imana, nuko rikagufasha kumva no kwakira ibyo abona cyangwa akorerwa kuko abibonamo ikiganza cy’Imana kimurengera cyangwa kimutabara.
Umuntu wemera Yezu mu ntege nke ze nta buryarya, na we ubwe ahabwa ububasha bwo gukora ibimenyetso cyangwa ibitangaza bihamya ukwemera kwe. Uzasanga yifitemo imbaraga zo gutsinda inabi akoresheje ineza, akabaho atuje kandi ntacibwe intege n’ingorane n’imiruho y’ubuzima bwa buri munsi. Usanga ari umubibyi w’amahoro muri bagenzi be, akamenya guhumuriza abashavuye kandi ubuzima bw’abo bari kumwe bwatakaje icyanga akabafasha gusubirana ubushake bwo kwishimira kubaho, bari bihebye.
Nta kindi kimenyetso isi ikeneye uretse icyabaye kuri Yezu kikatubera isoko y’umukiro w’iteka. Icyo kimenyetso ni ububabare, urupfu n’izuka bye. Ushaka guhinduka narangamire umusaraba we, dore ko yadusabye kwemera kuwuheka tukamujya inyuma tukanyura iyo yanyuze, niba dushaka kuronka ubugingo bw’iteka. Kunyura iyo yanyuze ni ukwemera kurangwa n’urukundo rwitangira abandi, ineza, amahoro, ubuntu n’ubumuntu bikaba intero n’inyikirizo y’ubuzima bwacu. Kuko ntitwavuga ko turi abigishwa be, mu gihe turebera akarengane cyangwa tukarenganya bagenzi bacu, n’ibindi bikorwa bidakwiye gukorerwa ikiremwa-muntu.
Uyu munsi kandi hari ikintu gikomeye Yezu yatubwiye: kumutega amatwi. Kugira ngo rero dushobore kugera ku ntego y’ubukristu bwacu, ibanga ni ugutega amatwi ijambo rye. Gutega amatwi Nyagasani, ntabwo bivuga ko igihe dusoma cyangwa turimo kwigishwa ijambo rye, mbere ya byose tugenzwa no gushaka ibintu bishya. Ahubwo ni ukuryumva rikagira icyo ridusigira cyubaka ubuzima bwacu. Kuko kenshi kubera guhora turyumva, iyo uryumvise cyangwa urisomye urangaye, ntacyo wumva rikunguye bityo ugakomeza kubaho nk’utaryumvise. Nk’uko umwamikazi w’igihugu cy’epfo yonyotewe kumva ubuhanga bwa Salomoni n’abanyaninivi bakishimira kumva Yonasi bagahindura imyitwarire, ni na ko abakurikiye Yezu twagombye guhimbazwa no Gutega amatwi Ijambo ryose rya Yezu kuko ari we dukesha kubabarirwa ibyaha byacu kandi akaba ari we inzira, ukuri n’ubugingo.
Bavandimwe rero, turasabwa kwibuka ko ku bwa Batisimu n’Ikomezwa twahawe turi abaja n’abagaragu ba Yezu Kristu. Turi intumwa ze zifite inshingano yo kwamamaza Inkuru Nziza yatugejejeho. Twese abe, ntabwo dushidikanya ko ari We waduhesheje ubutumwa bwo kuyobora mu ikuzo ry’izina rye amahanga yose ku kwemera.
Twese rero abatagatifujwe no gutorwa n’Imana: nimugire ineza n’amahoro bituruka ku Mana umubyeyi wacu no kuri Nyagasani Yezu Kristu. Amina
Padiri Anselimi Musafiri


text:
Kuri uyu wa gatatu tariki ya 26/2/2020 ni umunsi w’ivu. Abakristu Gatorika batangiye igihe cy’igisibo, bitegura Pasika izuka rya Yezu Christu.
Ese wowe witeguye kubaho gute muri iki gisibo, ese witeguye gufata ingamba n’ibyemezo mu buzima bwawe?
Muri ibi bihe Abakristu bitoza imigenzo myiza ya gikristu bagomba kubaho muri iki gisibo ndetse na nyuma yaho. Niyo mpamvu ari ngombwa gusobanukirwa uburyo abakristu b’ukuri bagomba kubaho muri icyo gihe bisanisha na Kristu wababaye, arapfa maze arazuka, bityo bagasabwa gupfa ku byaha kugirango bazukane na we (Kristu) mu buzima bushya bw’abana b’Imana.
Kwisiga Ivu bisobanura iki?
Kwisiga ivu ni ikimenyetso cyo kwemera icyaha no kukicuza. Ibyo tubisanga kenshi muri Bibiliya aho abantu bashyiraga ivu ku mutwe cyangwa bakariryamamo bagaragaza agahinda batewe n’ibyaha byabo.
Twafatira urugero nko ku baturage n’umwami wa Ninivi igihe umuhanuzi Yonasi ajya kubaburira ko niba baticujije ngo bihane Ninivi izarimbuka. Ubwo batangaje igisibo bambara ibigunura ndetse ngo n’Umwami ahaguruka ku ntebe ye yambura igishura, yambara igunira, yiziringa mu ivu (Yonasi 3,1-10).
Uko kwambara ibigunira no kwisiga ivu ni ibimenyeso bigaragaza ukwisubiraho. IVU rishushanya rero ikintu cy’imburamumaro. Iyo ikintu gifite agaciro gitwitswe, gihinduka ubusa, gihinduka ivu. Uwisize ivu aba yiyemeje ko ari ubusa mu maso y’Imana, agatakamba ayisaba imbabazi ngo imubabarire ubuhemu bwe.
Kiliziya yafashe ibyo bimenyetso bifasha abantu nk’imigenzo yo kwicisha bugufi no kubabazwa n’ibyaha. Ni yo mpamvu ku munsi wa mbere wo gutangira igisibo haba umuhango w’ivu. Koko imbere y’Imana turi ubusabusa.
TWAVUYE MU GITAKA KANDI TUZAGISUBIRAMO
Padiri Biramahire Evaliste wo muri Paruwasi ya Regina PAcis i Remera mu gitambo cya Misa yagize ati “ Niduhinduke twemere inkuru nziza, twemere ko turi abanyabyaha, tubyicuze, tubyihane, twakire impuhwe z’Imana tuzaniwe n’umucunguzi wacu Yezu Kristu ku bw’urupfu n’izuka rye”.
Umwami Dawudi nk’uko Bibiriya ibisobanura mu kwicuza kwe yagize ati: “Mana yanjye ngirira imbabazi kuko nagucumuyeho, kubera impuhwe nyinshi umpanagureho ibyaha byanjye, nemeye ibyaha byanjye, mpa kwishimira ko nakijijwe, kandi unkomezemo umutima wuje ineza”.
Ngiryo isengesho ry’umuntu uzi koko ko ari umunyabyaha ariko akaba yiringiye Impuhwe z’Imana. Nyamara, hari benshi basigaye barazikamye mu byaha, ntibaterwe indishyi yo ku mutima na byo, ntibarushye bicuza. Benshi ntibacyikoza Isakramentu rya Penetensiya. Ikibabaje cyane ni abatazi ko Impuhwe z’Imana zashyizweho ubuziraherezo ngo ziramire abanyabyaha, zibazanzamure, baronke ubuzima nyabuzima buri mu biganza bya Nyirubuzima.
Bavandimwe, dore imigenzo myiza y’ingenzi umukristu wese asabwa kugira mu gihe cy’igisibo kugira ngo yitegure neza Pasika:
GUSENGA
Ni ngombwa gusenga cyane mu gisibo twisabira kandi dusabira n‘abandi guhinduka. Dushishikarizwa gusenga by’ukuri tutibonekeza ahubwo dusabana nyabyo na Dawe uri mu ijuru uzatugororera.
KWIGOMWA
Koko ntawe ushobora kurwanya sekibi ajenjetse ngo azamutsinde. Mu gisibo ni ngombwa kwifatanya na Kristu mu bubabare bwe twigomwa ibidushimisha kugira ngo bitaturangaza kandi tukiri ku rugamba. Ibyo tukabikora tudakambije agahanga nk’uko indyarya zibigenza ahubwo tukabigira mu ibanga, kuko Data uri mu ijuru ari bwo azabidushimira, akazabiduhembera.
IBIKORWA BY’URUKUNDO
Ntabwo umukristu yigomwa kugira ngo yizigamire ibyo azishimishamo kuri Pasika. Ibyo yigomwe abifashisha abakene kandi akabigira mu ibanga, adaharanira kubonwa no gushimwa n’abantu, kuko yaba yivukije ingororano mu ijuru. Igisibo rero ni igihe cyo kurushaho kugaragariza abandi ubuntu, umubano mwiza no mu gufashanya. Ni n’igihe abakristu barushaho kandi guhugukira kurangiza neza inshingano zose dufite.
Bavandimwe, tumurikiwe n’isengesho ridushyikiranya nyabyo n’Imana, dufashijwe n’ijambo ry’imana, amasakramentu matagatifu ndetse n’ibikorwa by’urukundo bifatika kandi bivuye ku mutima, iki gisibo kizadufashe kwitegura neza Pasika maze tuzayihimbaze koko turi abantu bashyashya, bishimiye kwakira umukiro Kristu yaturonkeye mu rupfu n’izuka bye, maze natwe tube abagabo bo kubihamya hose.
Umubyeyi Bikira Mariya udusabira ubutitsa naduherekeze muri uru rugendo.


text:
INYIGISHO YO KU WA 5 W´ICYUMWERU CYA 2 CY´IGISIBO MU MWAKA C
‘‘DUHARANIRE KUBA ABAKOZI BEZA MU MURIMA W’IMANA’’
AMASOMO: Intg 37,3-4.12-13a.17b-28; Mt 21,33-43.45-46
Bavandimwe Kristu Yezu akuzwe!
Kiliziya umubyeyi wacu yongeye kutwibutsa umugani w’abanyamizabibu b’abahotozi, tubona nk’abakozi babi tudakwiye gufataho urugero mu byo Nyagasani yaduhamagariye. Iki gisibo nigikomeze kitubera gihire, kidufashe kuzirikana kurushaho icyo Imana itubwira. Natwe Nyagasani yadushyize mu murima we kandi yifuza ko twahaba abanyamurava, tukamukunda, tukagira umutima uzirikana ko yatwizeye bityo tugahora dushishikajwe no kumuha icyatamurima igihe cyose yazira. Haba mu gisibo ndetse no mu bindi bihe bya Kiliziya, kwiyerekezaho icyo ijambo rya Nyagasani ritubwira ntako bisa. Kurizirikana turiganisha ku bandi byo ntacyo bitwungura mu nzira y’ubusabaniramana. Umugani w’abanyamizabibu b’abahotozi cyangwa w’abakozi babi nudufashe kwisuzuma no gufata ingamba nshya . Nyagasani mu neza ye ihebuje aduha amahirwe yo guhora twivugurura, yo kongera gutangira.
- Inabi yagiriwe Yozefu n’ iyagiriwe umwana wa Nyirumurima
Ibyabaye Kuri Yozefu wagambaniwe n’abavandimwe be ubwo yabasangaga abashyiriye intashyo zuje urugwiro za se ubabyara Yakobo n’ibyabaye ku mwana wa Nyirumuzabibu ubwo yasangaga abahinzi mu murima wa Se nk’uko ivanjili ibidusobanurira, birasa cyane. Byari inshamarenga y’ ibyababaje Yezu waje mu be ariko bakanga kumwakira (Yh 1,11). None se umutima utifitemo urukundo, wasabitswe n’ishyari, ni iki cyawusohokamo kitari ukunamanama hagamijwe inabi, imwe itanakangwa no kuvutsa abandi ubuzima? Reka twibande ku ivanjili. Yezu Kristu abinyujije mu mugani tumenyereye w´abanyamizabibu b’abahotozi adufashije kongera kuzirikana inabi yagiriwe n’ abo yazaniye ubuzima. Muri Yezu Kristu ineza y’Imana yarigagaje ku buryo bwose nyamara si ko bose bayibonye kandi ngo buri wese ashishikazwe no kuyitura. Mbese koko aka wa mugani ngo: ‘‘Uwiturwa ineza n’uwo yayigiriye aba agira Imana’’.
- Kuba ineza y’Imana itarakiriwe uko bikwiye bitubwira iki nk’abakristu?
Imana ntacyo itakoreye umuryango wayo igamije kuwukiza. Mu bigereranyo bivuga neza urukundo Imana yakunze umuryango wayo Isiraheri, harimo ikigereranyo cy’umuzabibu (Iz 5,1-2). Uhoraho ubwe yari awitayeho, awushyize ku mutima kandi hari icyo yarawutegerejeho. Tubihuje n’iyi vanjili y’abanyamizabibu b’abahotozi, twasanga bariya bagaragu barabaye indashima koko. Nyamara ariko tugarukiye ku kubatunga agatoki gusa no kubashinja, iyi vanjili ntiyaba ikitubereye inkuru nziza y’umukiro, ntacyo yaba itwunguye. Koko rero bagiriwe icyizere gikomeye bashingwa umuzabibu mwiza, w’agaciro gakomeye, babwirwa icyo bakwiye kuwukorera ngo ubwiza bwawo bukomeze gusagamba, nyamara babirengaho baba abahemu. Aho gukora bagamije gushimisha uwabashyize mu bye, birebeye inyungu zabo basigara batacyifuza kumubona yewe no kumva ijambo rimuturutseho. Iyo baza kugira umutima muzima bari kwishimira umwana wa Nyirumuzabibu, bakamuzimanira nk’uje mu izina rya Se, kandi turabizi ko no mu buzima busanzwe uko twakira intumwa bigaragaza uko twubashye cyangwa dusuguye uwayitumye. Koko rero nubwo icyaha cy’abo bayobozi b’ababahemu b’abayahudi n’abaherezabitambo gikomeye, bumwe mu buhemu bwabo buturangwaho mu mibereho yacu nk’abakristu. Ni kenshi tubaho nk’impumyi imbere y’ineza y’Imana, ntitubangukirwe no gushimira Imana ku bw’icyizere yatugiriye ahubwo umunsi ku wundi tukongera ikibi ku kindi, ntidukunde Imana uko bikwiye, tukabaho dukuza ishyari, urwango, amagambo mabi mu bo tubana, tukabaho mu irari rikabije ry’ibintu, yewe tukagera n’aho tutubaha uko bikwiye ubuzima bw’abandi ku buryo n’aho twe ntawe twabuvutsa, iyo hagize ubuvutswa twumva ntacyo bitwaye.
- Ntitukihutire gucira abandi urubanza
Yezu amaze kuvuga mu magambo yumvikana neza iby’inabi ya bariya bahinzi batiwe umurima w’imizabibu, abamwumvaga bose basanze ari abatindi b’abagome ndetse bakwiye kuryozwa ubwo bugome bwabo. Koko rero bishe byinshi ndetse barabijambije dore ko batabaye inyangamugayo ngo bakore birinda icyazatuma bagawa, ngo buzuze inshingano zabo, bahabere uwabatumye abizeye, baharanire kugira umusaruro mwiza kandi bazaterwe ishema no kuwumurikira Nyirumuzabibu yakwiyizira cyangwa yagira uwo atuma. Bavandimwe natwe kimwe n’iriya mbaga yumvaga Yezu, ducira abandi urubanza nyamara uwashaka gukiza ubuzima bwe yakwemera ko ari mu mubare w’abahemu agahera aho asaba Yezu wadupfiriye ngo amufate akaboko, amukure mu kibi, agendane na we mu nzira y’ubutungane. Ari abashinzwe kwita ku mibereho y’abantu mu nzego za politiki, ari abashinzwe umurimo wo kwita kuri roho zacu, ari uwabatijwe wese, yisuzumye neza yasanga hari ibyo ahuriyeho n’abanyamizabibu b’abahotozi. Twese se igihe tubatijwe, tugakomezwa, igihe duhawe amasakramentu y’uburumbuke n’ubutumwa (ubusaseridoti n’ugushyingirwa) ntitwahamije ko Imana hari ibyo idushinze kandi bikwiye kurumbuka tukazayiha raporo? Ni nde se wakwihandagaza ngo avuge ko abitunganya neza agiriye Nyagasani ku buryo igihe icyo ari cyo cyose yatanga raporo yemye?
- Muri iki gisibo twihe umugambi
Muri byinshi twafataho umugambi dukwiye kwiyibutsa ko Nyagasani yifuza abakozi beza mu muzabibu we, bityo dusabwa gukora ibyo dushinzwe tubigiriye Imana. Ku mukristu ntibihagije gukora, ahubwo gukora neza nk’uwatumwe n’Imana kandi uzahembwa na yo. Mu byo twica, rya sakramentu ry’imbabazi ni ngombwa. Abarihabwa uko bikwiye ni abisuzuma neza badata umwanya wabo bavuga ibyananiye abandi, babangukirwa no kwishinja ubwabo ari na ko barangamira Nyirimpuhwe wadupfiriye ku musaraba. Muri iki gisibo kandi rya rari ry’ibintu ritugeza habi ndetse n’uwaba atubangamira mu nzira yo kubyongera tukaba twamwikiza cyangwa twashaka abamudukiza, turitsindishe ukwigomwa, ibyo twigomwe tubifashishe Yezu ubabara mu bakene.
Dusabe umubyeyi wacu Bikiramariya wamenye ububabare bwa Yezu kurusha abandi bose, adusabire ku Mwana we umutima uhunga ikibi ukizirika cyiza.
Padiri Fraterne NAHIMANA


text:
Ntacyo azaba , uwikinga mu gacucu k’Ushoborabyose.
Dutangiye IGISIBO giteguriza umunsi mukuru wa Pasika . Ubutumwa bw’uyu munsi burahuzwa n’ijambo ryavuzwe muri zaburi rigira riti : “Umuntu utuye aho Usumbabyose yibera, yikinga mu gacucu k’Ushoborabyose” .Koko rero uwiringiye Imana akayikomeraho igihe n’imburagihe, agira imbaraga zidasanzwe kandi nta kinyabubasha cyo kuri iyi si cyamutera ubwoba!
Amasomo ya Liturujiya yo kuri iki cyumweru cya mbere cy’igisibo aratwigisha byinshi reka tuvugemo nka 2 by’ingenzi : Akamaro k’Ituro(I) n’ibigeragezo bya Yezu(II).
I. Impano tugenera Uhoraho nk’ITURO
Isomo rya mbere rirasobanura uko tugomba kumva ituro tugenera Imana tukarishyikiriza abaherezabitambo ! Ubutumwa buri muri iri somo ni uko gutura Imana umuganura w’ibyo twejeje, atari ikintu (ubukungu) tuba duhaye Imana kuko ahari yaba igikeneye . Ntacyo Imana ikennye: ibitambo n’amaturo byacu ntacyo byongera ku buhangange bwayo ahubwo ni utwe byungukira ingabire zidukiza! Gutanga ituro ni uburyo bwo kwemera, kwemeza no kwamamaza ko ibyo dutunze byose ari Imana yabiduhaye (reconnaissance) : “None dore nzanye umuganura w’ibyeze mu butaka wampaye, wowe Uhoraho”.
Reka twibukiranye icyo ituro rigamije :
Icya mbere umuco mwiza wo gutanga ituro ugamije ni Ugushimira Imana yaduhaye ibyiza byo kuri iyi si ikadusezeranya n’ubugingo bw’iteka. Kugira ubutunzi, ukarya ukaryoherwa, ukaryama ugasinzira ariko ukibagirwa gushimira Imana yabiguhaye ni ukuba Nyamwangiyobyavuye. Amaherezo ya Nyamwangiyobyavuye arazwi: Kuba muri byinshi ntibihira buri wese, hari ugera aho akabura umwanya wo kunezerwa, ntabe agishobora kumva icyanga cy’ ubuzima, hakaba n’ubwo umwijuto umutera kuzinukwa burundu ubuzima , akishyira mu kagozi.
Nanone ariko ituro ntiritangwa n’abaherwe gusa. Buri wese muri twe, ufite ubuzima, afite icyo yatura imana ayishimira ! N’utuye amasantime 5 kuko ariyo ahuje n’umutungo we, Imana ishobora kumwishimira kurusha abanyamurengwe batura byinshi ariko by’umurengera, badakeneye, iyo babikoze batabishyizeho umutima !
Icya kabiri ituro rigamije ni ugutunga Abaherezabitambo no kubafasha mu murimo mwiza bakorera abayoboke b’Imana. Amatungo n’imyaka yeze mu mirima byaturwaga muri Hekaru byaribwaga n’abaherezabitambo b’i yeruzalemu. Muri icyo gihe nta kundi bari kubaho. Muri iki gihe amaturo atangwa mu nsengero no mu Kiliziya afasha abashumba mu guhemba abakozi no mu bindi bikorwa by’iyogezabutumwa. Ibyo byose ntibyakorwa hatabayeho ITURO bamwe bita ICYACUMI.
Mutagatifu Agustini mu gitabo cye cyitwa Ingoma y’Imana muri iyi si (La Cité de Dieu) yigeze gusobanura umurimo mwiza w’abasaserdoti muri aya magambo atangaje :
Abasaserdoti bashinzwe gutanga raporo buri mugoroba, bakabwira Uhoraho Imana uko isi yiriwe,ibyiza n’ibibi byayibayemo, uko abaturage bamerewe, ibyo bakeneye, uko abategetsi batwara rubanda….Niyo mpamvu abategetsi b’igihugu bakwiye kujya bihutira gutemberera Abihayimana ndetse bakanitwaza impano n’amaturo kugira ngo ku mugoroba baze kuvuganirwa neza imbere y’Uwiteka, maze igihugu kirusheho kugira amahoro !
Iyo wibutse ko mu Rwagasabo abepiskopi baraswa urufaya, bagafungwa, bagakozwa isoni, abapadiri n’abapasitori bagakeneshwa, bakandarikwa…..raporo ya buri mugoroba igomba kuba atari nziza ari nayo mpamvu wagira ngo u Rwanda ruyoborwa n’abavumwe ! None se kariya karengane gahoraho n’ihagarikamutima ritagoheka mu rwanda, umuntu yabisobanura ate kundi !
II. Ibigeragezo bya buri munsi.
Ivanjiri y’uyu munsi iratwereka uko tugomba guhangana na bya bishuko cyangwa ibigeragezo bitugamburuza, bikadutesha ishema,tukandavura, tukemera kuyoborwa na Shitani nyirizina. Shitani bituruka kuri Diabolos,Diable, le Diviseur, Kareganyi !
Ibyo bigeragezo bituruka kuri Kareganyi bihurira ku kintu kimwe : Gucamo abantu ibice no guteranya abenegihugu.
Ibyo bigeragezo ni ibi bitatu bikurikira :
(1)Ikigeragezo cy’inda ishonje :
Gusonza nta we bitagora. Iyo abaturage bashonje, ntawe utabagaraguza agati. Ibi bishobora kutwumvisha impamvu ubutegetsi bw’Agatsiko kari mu Rwanda buhora bukora uko bushoboye ngo bushonjeshe rubanda mu kubarandurira imyaka, kubasenyera amazu, kubatesha amazu yabo no kubirukana mu mugi wa Kigali, kubambura uturima twabo, kubaca imisoro n’amahoro bya buri munsi,kubahatira guhinga ibyo badakeneye, kubatesha umutwe no kubabuza kwicururiza uducogocogo tubafasha kubaho….ibi byose bituma umuturage atabona icyo kurya gihagije, agahorana inzara, agahora yiruka ku birirwa nk’amatungo ! Muri icyo gihe Agatsko ko kaba kari mu minsi mikuru, umurengwe ari wose! Kaba kizeye ko abaturage batazabona umwanya wo kwicara batuje kugira ngo batekereze uko bahangana n’akarengane, bahugiye gusa mu gushaka ikibatungira abana.
Umuturage ushonje Agatsiko kamukoresha ibyo gashatse byose : kubeshyera abandi no kubashinja ibinyoma, kwiba, kwica….
Twagiye tubona abantu bari basanzwe bazwiho kwiyubaha ukuntu bahawe amafaranga bagasa n’abataye ubumuntu, bakarya isoni, bagahinduka abamotsi n’abakombambehe b’Abagatsiko ! Benabo barangwa no kwirirwa bavuga ibigwi umwicanyi ruharwa, bagahindura intungane umugome uzwi na bose, ubunyamaswa bakabwita ingeso nziza, akarengane bakakita ubutabera bw’akatarabone….! Isi irikoreye !
Igishuko cy’ubutunzi cyatwiciye abanyapolitiki batari bake, bishora mu gusahura ibya rubanda , bigeza n’aho biroha mu bwicanyi ndengakamere….kugira ngo bakomeze batunge ibya mirenge bonyine ! N’ubu kandi niko byifashe , icyo abategetsi b’u Rwanda badakora n’iki kugira ngo umutungo wose w’igihugu bawurye bonyine ! Inzara ziragwira, sinari nzi ko habaho inzara idashira kandi abantu batabuze icyo barya, aka wa muhanuzi wivugiye ko hari abakwiye izina rya Rwabujindiriruryantiruhage ! Ushaka kumva akaga u Rwanda rurimo yahera n’aho !
(2)Ikigeragezo cy’Ubutegetsi butanzwe na SEKIBI.
Ubundi ntawe utazi ijambo rya bibiliya rivuga ngo “Ubutegetsi bwose buturuka ku Mana”. Niko bimeze. Ariko ntibivuze ko abategetsi bariho badashobora kwitandukanya n’isoko y’ubutegetsi bw’ukuri ngo bakorere SEKIBI ! Ubutegetsi buturutse ku Mana bwimakaza Ukuri , Ubutabera , Ugusaranganya, amahoro, ubumwe n’ubwumvikane mu benegihugu. Gusa Ivanjiri y’uyu munsi itweretse ko Sekibi nawe afite ikintu cyenda gusa n’ubutegetsi aha abamwisunze ! Ubwo butegetsi bwa sekibi buriranga , kuko buba bushingiye ku ITERBWOBA, IKINYOMA, UKWIKUBIRA IBYIZA BY’IGIHUGU, ibyo bigakurura umwiryane uhoraho mu benegihugu ! Ngayo ng’uko. Nyir’amaso yerekwa bike ibindi akirebera.
(3) Ikigeragezo cyo kugerageza Imana nacyo nticyoroshye.
Ngo urira umunara muremure maze usimbuke wijungunye hasi abamalayika baragusama ! Wabigerageje se ukareba ko udahomboka ! Kugerageza Imana ni ukuyisaba ibyo idashinzwe gutanga ; ni ukwirengangiza ubushobozi Imana yahaye umuntu. Ibiri mu bushobozi bw’umuntu Imana ntibyivangamo . Koko rero Imana ikorana n’ubwenge bwa muntu. Ubwo bwenge yaduhaye n’aya maboko dufite nibyo tugomba gukoresha tukarema isi nshya, tukiyubakira igihugu kitunyuze, tukarengera ubuzima bwacu n’ubw’abacu, tugahinga tukeza ibidutunga, ntiduhore dutegereje manu iturutse mu ijuru.
Guhora dusaba ibitangaza n’ibimenyetso by’akataraboneka byerekana ko nta kwemera dufite. Turasenga ijoro n’amanywa dusaba ngo Imana idukurireho ubutegetsi bubi bw’Agatsiko ? Turata igihe! Bene ayo masengesho iyo atajyanye n’ibikorwa byacu nta gisubizo aronka ! Nyamara twisuganyije, tugatekereza , tugafata ibyemezo byiza kandi tukabishyira mu bikorwa, Agatsiko kazimira nko mu kanya ko guhumbya ijisho, tukishyiriraho ubutegetsi buhesha Imana ikuzo kuko bwubahiriza uburenganzira bw’abenegihugu bose , nta vangura .
Umwanzuro
Kera nkiri umwana, hari indirimbo batwigishije yavuga ngo :
« Mu gisibo ibintu bakunda bagomba kubireka badashavuye, bagomba kwigomwa , kwibabaza iteka, ngo bashimishe cyane Yezu ubabara »! Ngaho rero !
(1)Mu gisibo turasabwa imyitozo itatu ihoraho : Gusenga (prière) (1), kugira icyo twigomwa(Jeûne)(2) kugira ngo dufashe abafite icyo babuze(Aumone)(3).
(2)Birakwiye koko ko twakomeza kwikinga mu gacucu k’Ushoborabyose kuko ariwe rutare ruturengera, rukadufasha gutsinda iterabwoba ry’Agatsiko ryatokamye.
(3)Ituro rishimira Imana ntirihabwa amadini gusa. Rishobora no guhabwa imiryango mpuzamahanga ifasha abakene(Secours catholique, Saint Vincent, Caritas…) .
Ituro rinyuze Imana rishobora kandi no guhabwa AMASHYAKA YA POLITIKI arwanya ubutegetsi bw’igitugu. Muri ibi bihe bitoroheye abenegihugu b’u Rwanda, birakwiye ko buri wese yagira ikintu yakundaga yigomwa kugira ngo atange umusanzu wo gushyigikira ibikorwa bigamije kubohoza abanyarwanda ku bucakara n’akarengane, bagasubirana ubwigenge bw’abana b’Imana.
Harakabaho u Rwanda Imana yishimira kuko ruhumeka ituze n’amahoro,
Harakabaho abategetsi bazi kwikinga mu gacucu k’Ushoborabyose.
Mwebwe mwese, abo tubyumva kimwe, tubifurije guhorana ISHEMA.
Uwanyu Padiri Thomas Nahimana.
Reka dufatanye gusenga twifatanyije n’Umwamikazi w’Abamalayika :
Niba ushaka gusoma amasomo y’iki cyumweru cyambere cy’Igisibo, C:
ISOMO RYA MBERE: Ivugururamategeko 26,4-10.
Umuherezabitambo azakwakira cya cyibo, agitereke hasi imbere y’urutambiro rw’Uhoraho Imana yawe. Nuko uvugire imbere y’Uhoraho Imana yawe, uti :
«Sogokuruza yari Umwaramu wagendaga yangara, asuhukira mu Misiri; aba yo ari umusuhuke, ari hamwe n’abantu bake cyane bari bamuherekeje. Arahororokera, aba imbaga ikomeye, ifite amaboko kandi itubutse. Ariko Abanyamisiri batugiriye nabi, baduhindura abatindi, banadukoresha ku gahato imirimo y’ubucakara iruhanyije.Nuko dutakira Uhoraho Imana y’abasokuruza bacu. Uhoraho na we yumva imiborogo yacu; areba ukuntu twari indushyi, turi mu kaga, kandi tunashikamiwe.
Maze Uhoraho adukuza mu Misiri imbaraga n’umurego by’ukuboko kwe; abigira kandi agaragaza ibikorwa bikanganye, n’ibimenyetso n’ibitangaza. Atugeza aha hantu, aduha iki gihugu ari igihugu gitemba amata n’ubuki.
None dore nzanye umuganura w’ibyeze mu butaka wampaye, wowe Uhoraho.»
Uzabitereke hasi imbere y’Uhoraho Imana yawe, wuname imbere y’Uhoraho Imana yawe.
ZABURI 91(90),1-2.10-11.12-13.14-15ab.
Umuntu utuye aho Usumbabyose yibera,
yikinga mu gacucu k’Ushoborabyose.
Ndabwira Uhoraho nti
«Uri Ubuhungiro bwanjye, n’inkunga yanjye,
Mana yanjye, ni wowe niringiye!»
Icyago ntikizagushyikira,
n’icyorezo ntikizegera ihema ryawe,
kuko yategetse abamalayika be
kukurinda mu nzira zawe zose.
Bazagutwara mu maboko yabo,
ngo ikirenge cyawe kitazatsitara ku ibuye;
uzakandagira intare n’impiri,
uribate urusamagwe n’ikiyoka kinini.
«Ubwo yanyiziritseho nzamuzigura,
nzamurinda, kuko azi izina ryanjye.
Nanyiyambaza, nzamwitaba,
nzamuba hafi mu gihe cy’amage.
ISOMO RYA KABIRI : Rm 10,8-13.
Ni ukuvuga iki se ahubwo? «Ijambo rikuri bugufi cyane, riri mu kanwa kawe no mu mutima wawe.» Iryo jambo ni iry’ukwemera twamamaza. Kuko niba wamamarisha umunwa wawe ko Kristu ari Nyagasani kandi ukemera mu mutima wawe ko Imana yamuzuye mu bapfuye, uzarokorwa. Nuko rero umuntu yemera n’umutima bikamuha ubutungane, yakwamamarisha umunwa bikamuha uburokorwe. Kuko Ibyanditswe bivuga ngo «Umwemera wese ntazakozwa isoni.» Nta tandukanyirizo rero hagati y’Umuyahudi n’Umugereki: Nyagasani ni umwe kuri bose, akungahaza abamwambaza bose. Kuko «umuntu wese uzambaza izina rya Nyagasani, azarokorwa.»
IVANJILI: Luka 4,1-13.
Yezu ava ku nkombe ya Yorudani yuzuye Roho Mutagatifu, maze ajyanwa na Roho Mutagatifu mu butayu. Ahamara iminsi mirongo ine ashukwa na Sekibi; ntiyagira icyo arya muri iyo minsi, maze ishize arasonza. Nuko Sekibi aramubwira ati «Niba uri Umwana w’Imana, tegeka iri buye rihinduke umugati.» Yezu aramusubiza ati «Haranditswe ngo ’Umuntu ntatungwa n’umugati gusa.’»
Sekibi amujyana ahantu hirengeye, mu kanya gato amwereka ibihugu byose byo ku isi, aramubwira ati «Nzaguha gutegeka biriya bihugu byose, nguhe n’ubukire bwabyo, kuko nabihawe kandi nkabigabira uwo nshatse. Wowe rero nundamya, biriya byose biraba ibyawe.» Yezu aramusubiza ati «Haranditswe ngo’Uzaramya Nyagasani Imana yawe, abe ari we uzasenga wenyine.’»
Noneho amujyana i Yeruzalemu, amuhagarika ku gasongero k’Ingoro, maze aramubwira ati «Niba uri Umwana w’Imana, ngaho simbuka! Kuko handitswe ngo ’Izategeka abamalayika bayo bakurinde.’ Kandi ngo ’Bazagusama kugira ngo udatsitara ku ibuye.’» Yezu aramusubiza ati «Byaravuzwe ngo’Ntuzagerageze Nyagasani Imana yawe.’»
Sekibi amaze kumushuka ku buryo bwose, amusiga aho, ariko amuteze ikindi gihe.


text:
Umuryango Come and see Rwanda ukorana bya hafi n’amatorero, usanga roho nzima ikwiye kuba mu mubiri muzima aho bafasha abakirisitu kwibumbira hamwe bakanabafasaha kwiteza imbere.
Kuri uyu wa 08 Gicurasi 2019, bahaye ibiribwa itsinda ry’abagore bahoze mu bukene bagera kuri 30 bo mu murenge wa Tumba mu karere ka Huye.
Bakaba bavuga ko imibereho yabo yatangiye guhinduka myiza kandi bari mu cyerekezo cyiza cy’iterambere.
Umwe yagize ati:" twabanje kubaho twenyine turavugango twishyize hamwe tugakora koperative yaba nziza, maze duhuza umutima n’uyu muryango nawo ubidufashamo batwigira umushinga none ubuzima bwacu bwabye bwiza."
Akomeza avuga ko mu byo bakora harimo ubuhinzi n’ubworozi, kandi byose babigiriwemo inama na Come and see Rwanda. Abagize iri tsinda icyo bahurizaho ni uko ntawe ukwiye kwiheba, ariko bagashima cyane abayobozi b’amatorerero bafasha abakirisito kuva mu bukene.
RwaUmuyobozi w’umuryango Come and see Rwanda mu Rwanda Murenzi Frank, avuga ko bishimira ko abo bateye inkunga bayibyaje umusaruro bikabafasha kubaho neza, akabasaba gukomeza gukorera hamwe bagamije imibereho myiza n’iterambere.
Yagize ati:" Ufasha n’ubundi akwiriye gufasha utishoboye, kandi mu muryango wacu dufite umugambi wo gufasha amtorerero n’abakirisitu bayo kwigira. Nkuko mwabyiboneye, imibereho yarahindutse baranatanga ubuhamya."
Abagore bibumbiye muri koperative Amizero bagira igikorwa ngarukamwaka cyo guhura n’ababateye inkunga, hagamijwe gusabana no kubakangura ngo hatazagira usubira inyuma. Kuri iyi nshuro, bakaba bahawe ibiribwa birimo akawunga ibiro 25 ku muntu, banabaha n’imashini 2 zidoda zizabafasha gukora ibikorerwa mu Rwanda kandi bkazanashakirwa amasoko mu Burayi na Amerika.
Rukundo Emmanuel @Rwandadailynews.com


text:
Hirya no hino mu Rwanda haravugwa ubukangurambaga mu kubaka ubwiherero bwujuje ibisabwa. Ese kuba ingo nyinshi z’abanyarwanda zitagira ubwiherero, ikibazo ni ikihe? Ni ubukene? Cyangwa ni kutabitozwa? www.rwandadailynews.com yacukumbuye ibijyanye n’iki kibazo.
Hamwe mu ho www.rwandadailynews.com yageze hirya no hino mu byaro mu turere dutandukanye tw’igihugu, twasanze ingo nyinshi zidafite imisarani, n’iziyifite, inyinshi mu mpande yubakishije amashara, ibikenyeri, utwenda dufashe ku nsina,izitiramibu zashaje n’ibindi.
Hari imisarani usanga itindishije ibiti bitarenga 3, iyindi ifite metero 1 y’uburebure ku buryo nta muntu mukuru watinyuka kuyihereramo ku manywa keretse ategereje akabwibwi cyangwa ijoro.
Bamwe mu baturage bavuga ko kuba bafite amazu akomakomeye ariko ntibagire imisarani, biterwa n’imyumvire mike no kutayiha agaciro.
Uwambajimana Davide ni umuturage wo ntara y’Amajyepfo, avuga ko kuba umuntu yakubaka inzu ifite agaciro nk’aka miliyoni (1.000.000 Frws), ariko akananirwa n’umusarani utarejeje ibihumbi makumyabiri(20.000 Frws), ku bwe ngo ni imyumvire mike.
Aha yatwerekaka umusarani wari uturi imbere atubwira ati:”Reba nk’uyu musarani ukikijwe n’udufuka, urundi ruhande ni ibihuru , ntusakaye, nta rugi, urabona ko muri kiriya gihuru hashobora no kuvamo n’inzoka ikaba yaruma n’umuntu? Urabona ko nta mubyeyi cyangwa umwana w’inkumi bajya muri uyu musarani ku manywa y’ihangu keretse bategereje akabwibwi cyangwa ijoro.Ku bwanjye mbona ari imyumvire no kutayiha agaciro.”
Uyu kimwe n’abandi twaganiriye bo mu Ntara y’Amajyaruguru n’iy’Uburengerazuba icyo bahurizaho ni uko imisarani idahabwa agaciro, basanaga hakwiye ubukangurambaga bwimbitse kuri iki kibazo.
Kuba ingo nyinshi nta misarani zigira ni ikibazo kimaze kubonwa n’ubuyobozi kuko muri iki gihe imbwirwa ruhame nyinshi z’abayobozi ntizirangira ikibazo cy’abatagira imisarani kitavuzwe.
Habitegeko Francois ni umuyobozi w’Akarere ka Nyaruguru aherutse kubwira abaturage bo muri aka Karere ati: "Raporo yose ndayifite y’abatagira ubwiherero[...]. Ariko reka mbabaze, umuntu utagira ubwiherero abigenza ate? Kuva ku bw’Adamu na Eva abantu ari 2,iyo umuntu yariye akenera kwiherera."
Yongeyeho ati:"Igitangaje umuntu agacukura iz’abandi atagira ubwe, ugasanga umubyeyi arajya mu bwiherero yihishahisha akebaguza yageramo yakumva hari unyuze hafi aho akikoroza ngo yumve arimo ngo bibe nk’ikimenyetso cy’uko arimo batamusangamo. Aba na bo twabahaye ibyumweru 2 gusa tuzabaca amande mpaka.”
Mureshyankwano Marie Rose uyobora Intara y’Amajyepfo ubwo yari ari mu nama n’abayobozi batandukanye bo muri iyi Ntara yasabye abayobozi b’uturere gukemura ikibazo cy’abatagira imisarani kuko nta muturage ukwiye kuba atagira ubwiherero muri iki gihe.
Dr Mukabaramba Alivera ni umunyamabanga wa Leta muri Mininisiteri y’Ubutegetsi bw’Igihugu ushinzwe imibereho myiza, we aherutse kubaza abayobozi b’utugari, umubare w’abaturage bayobora batagira imisarani anabasaba gukemura icyo kibazo mu maguru mashya.
Ikibazo cy’imisarani nti kiri mu byaro gusa, kuko bimwe mu bigo bya Leta cyangwa ahahurira abantu benshi nko mu bigo by’amashuli, amasoko, insengero hamwe nta misarani ihagije, n’aho iri naho ugasanga nta suku ihagije ifite. Muri gahunda ya Guverinoma y’imyaka 7 biteganyijwe ko ibikorwa by’isuku n’isukura bizagera ku banyarwanda bose 100% bivuye kuri 84% biriho ubu.
Bimwe mu biteganijwe kuzakorwa, harimo kuzubakwa imisarani rusange mu nyubako za Leta n’izubucuruzi.
Hirya no hino ku isi indwara ziterwa n’isuku nke nizo ziza ku isonga mu guhitana abantu benshi.
@rukundoe4@gmail.com


text:
IGICE CYA 2
Mbese Koko, Ushobora ‘Kwegera Imana’?
1, 2. (a) Ni iki gishobora gusa n’aho kidashoboka kuri benshi, ariko se, Bibiliya itwizeza iki? (b) Ni iyihe mishyikirano ya bugufi Aburahamu yagiranye n’Imana, kandi kuki?
WAKUMVA umeze ute Umuremyi w’ijuru n’isi aramutse akwerekejeho avuga ati “uyu ni incuti yanjye”? Kuri benshi, ibyo bisa n’aho bidashoboka. N’ubundi se, ni gute umuntu buntu yagirana ubucuti na Yehova Imana? Nyamara, Bibiliya itwizeza ko dushobora rwose kugirana n’Imana imishyikirano ya bugufi.
2 Aburahamu wabayeho mu bihe bya kera ni umwe mu bantu bagiranye n’Imana bene iyo mishyikirano ya bugufi. Uwo mukurambere, Yehova yamuvuzeho ko ari ‘incuti ye’ (Yesaya 41:8). Ni koko, Yehova yabonaga ko Aburahamu ari incuti ye ya bugufi. Aburahamu yagiranye n’Imana iyo mishyikirano ya bugufi kubera ko ‘yayizeye’ (Yakobo 2:23). Muri iki gihe na bwo, Yehova ashaka uburyo bwo ‘kwiyegereza’ abantu bamukorera basunitswe n’urukundo. (Gutegeka 10:15, gereranya na NW.) Ijambo rye rigira riti “mwegere Imana, na yo izabegera” (Yakobo 4:8). Muri ayo magambo, dusangamo itumira ndetse n’isezerano.
3. Ni irihe tumira Yehova atugezaho, kandi se, ni irihe sezerano rigendana na ryo?
3 Yehova adutumirira kumwegera. Yiteguye kutwemerera kuba incuti ze. Nanone kandi, adusezeranya ko nidutera intambwe tumwegera, na we azabigenza atyo: azatwegera. Bityo rero, dushobora kubona ikintu cy’agaciro rwose
4. Ni gute wasobanura incuti magara iyo ari yo, kandi se, ni mu buhe buryo Yehova agaragaza ko ari bene iyo ncuti ku bantu bafitanye na we imishyikirano ya bugufi?
4 Mbese, waba ufite incuti magara ushobora kubwira amabanga yawe? Incuti nk’iyo ni imwe iguhangayikira. Urayizera, kubera ko yakubereye indahemuka. Urushaho kugira ibyishimo iyo wishimanye na yo. Iyo iguteze amatwi mu buryo burangwa n’impuhwe, bikugabanyiriza agahinda. N’iyo bigaragara ko nta wundi muntu uwo ari we wese ushaka kukumva, yo irakumva. Mu buryo nk’ubwo, iyo wegereye Imana, uba ubonye Incuti idasanzwe, ibona ko uri uw’agaciro koko, ikakwitaho mu buryo bwimbitse, kandi ikakumva mu buryo bwuzuye (Zaburi 103:14; 1 Petero 5:7). Urayiringira cyane, kubera ko uzi ko ari indahemuka ku bayibera indahemuka (Zaburi 18:25, NW). Ariko kandi, dushobora kugira icyo gikundiro cyo kugirana n’Imana imishyikirano ya bugufi kubera gusa ko yatumye ibyo bishoboka.
Yehova Yuguruye Amarembo
5. Ni iki Yehova yakoze kugira ngo dushobore kugirana na we imishyikirano ya bugufi?
5 Twebwe abantu b’abanyabyaha iyo tuza gutereranwa, ntituba twaragiranye n’Imana imishyikirano ya bugufi. (Zaburi 5:5, umurongo wa 4 muri Biblia Yera.) Intumwa Pawulo yaranditse iti “ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha” (Abaroma 5:8). Ni koko, Yehova yakoze gahunda yatumye Yesu ‘atangira ubugingo bwe kuba incungu ya benshi’ (Matayo 20:28). Kwizera icyo gitambo cy’incungu bituma tugirana n’Imana imishyikirano ya bugufi. Kubera ko Imana “ari yo yabanje kudukunda,” yadushyiriyeho urufatiro rwo kuba incuti zayo.
6, 7. (a) Tuzi dute ko Yehova atari Imana yihishahisha, idashobora kumenywa? (b) Ni gute Yehova yimenyekanishije?
6 Hari indi ntambwe Yehova yateye: yaratwibwiye. Ubucuti ubwo ari bwo bwose umuntu agirana n’undi, bukomezwa no kumumenya neza no gufatana agaciro imico ye n’imigenzereze ye. Bityo rero, iyo Yehova aza kuba Imana yihishahisha, idashobora kumenywa, ntitwari kuzigera tugirana na we imishyikirano ya bugufi. Ariko kandi, ntatwihisha, ahubwo ashaka ko tumumenya (Yesaya 45:19). Ikindi kandi, ibyo Imana ihishura ku bihereranye na yo ubwayo bigera kuri bose, ndetse no kuri bamwe muri twe bashobora kuba babonwa ko ari abo hasi ukurikije amahame isi igenderaho.
7 Ni gute Yehova yatwihishuriye? Imirimo ye y’irema igaragaza bimwe mu bintu bigize kamere ye
Kureba “Ubwiza bwa Yehova”
8. Kuki bishobora kuvugwa ko Bibiliya ubwayo ari igihamya kigaragaza urukundo Yehova adukunda?
8 Bibiliya ubwayo ni igihamya kigaragaza urukundo Yehova adukunda. Mu Ijambo rye, yihishuye akoresheje amagambo dushobora gusobanukirwa
9. Ni ayahe magambo amwe n’amwe yavuzwe muri Bibiliya mu buryo butaziguye agaragaza imwe mu mico y’Imana?
9 Mu Byanditswe hakubiyemo amagambo menshi yavuzwe mu buryo butaziguye agaragaza imico y’Imana. Zirikana izi ngero zimwe na zimwe. “Uwiteka akunda imanza zitabera” (Zaburi 37:28). Imana ifite “ububasha buhebuje” (Yobu 37:23). “‘Ndi umunyambabazi.’ Ni ko Uwiteka avuga” (Yeremiya 3:12). “Igira umutima w’ubwenge” (Yobu 9:4). Ni “Imana y’ibambe n’imbabazi, itinda kurakara, ifite kugira neza kwinshi n’umurava mwinshi” (Kuva 34:6). “Wowe, Mwami, uri mwiza, witeguye kubabarira” (Zaburi 86:5). Kandi nk’uko byavuzwe mu gice kibanziriza iki, ifite umuco umwe w’ingenzi: ‘Imana ni urukundo’ (1 Yohana 4:8). Iyo utekereje kuri iyo mico ishimishije, mbese, ntiwumva ureherejwe kuri iyo Mana itagereranywa?
Bibiliya idufasha kugirana na Yehova imishyikirano ya bugufi
10, 11. (a) Ni iki Yehova yashyize mu Ijambo rye kugira ngo adufashe kurushaho gusobanukirwa kamere ye? (b) Ni uruhe rugero rwo muri Bibiliya rudufasha kwiyumvisha ukuntu Imana ikoresha imbaraga zayo?
10 Uretse kuba Yehova yaratumenyesheje imico ye, abigiranye urukundo, yashyize mu Ijambo rye ingero zifatika z’ukuntu yagaragaje iyo mico. Bene izo nkuru zituma turushaho kwiyumvisha mu buryo bushishikaje ibintu bitandukanye bigize kamere ye. Hanyuma, ibyo bigatuma tugirana na we imishyikirano ya bugufi. Reka dufate urugero.
11 Gusoma muri Bibiliya ko Imana ifite “imbaraga nyinshi” bitandukanye no gusoma inkuru ivuga ibihereranye n’ukuntu yarokoye Abisirayeli, ikabambutsa Inyanja Itukura, hanyuma igafasha iryo shyanga mu gihe cy’imyaka 40 ryamaze mu butayu (Yesaya 40:26). Bituma wiyumvisha ukuntu amazi yari asendereye yigabanyijemo kabiri. Ushobora kwiyumvisha ukuntu iryo shyanga
12. Ni gute Yehova yatumye “twiyumvisha” uwo ari we binyuriye mu gukoresha amagambo dushobora gusobanukirwa neza?
12 Yehova, ufite umubiri w’umwuka, yakoze ndetse byinshi kurushaho kugira ngo tubashe kumumenya. Kubera ko twebwe abantu tubona gusa ibintu bigaragarira amaso, ntidushobora kureba mu buturo bwo mu buryo bw’umwuka. Iyo Imana iza kutwibwira ikoresheje imvugo yo mu buryo bw’umwuka, byari kuba bimeze nk’uko wagerageza gusobanurira umuntu wavutse ari impumyi umubwira mu buryo burambuye ukuntu usa, urugero nk’ibara ry’amaso yawe cyangwa utudomagure turi ku mubiri wawe. Ibinyuranye n’ibyo, Yehova abigiranye ubugwaneza, yatumye “twiyumvisha” uwo ari we akoresheje amagambo dushobora gusobanukirwa. Rimwe na rimwe, yagiye akoresha imvugo y’ikigereranyo n’ingero, yigereranya n’ibintu dusanzwe tuzi. Ndetse yanivuzeho kuba afite ibintu bimwe na bimwe biranga abantu. *
13. Ibivugwa muri Yesaya 40:11 bituma tubasha kwiyumvisha iki, kandi se, ni gute ibyo bikugiraho ingaruka?
13 Zirikana ukuntu Yehova avugwa muri Yesaya 40:11, hagira hati “izaragira umukumbi wayo nk’umushumba, izateraniriza abana b’intama mu maboko, ibaterurire mu gituza.” Aha ngaha, Yehova yagereranyijwe n’umushumba uterura abana b’intama “mu maboko.” Ibyo bigaragaza ubushobozi bw’Imana bwo kurinda no gufasha abantu bayo, ndetse cyane cyane abashobora kwibasirwa kurusha abandi. Dushobora kumva dufite umutekano igihe turi mu maboko yayo akomeye, kubera ko itazigera idutererana niba turi indahemuka kuri yo (Abaroma 8:38, 39). Umushumba Mukuru aterurira abana b’intama “mu gituza” cye
‘Umwana Ashaka Kumumenyekanisha’
14. Kuki bishobora kuvugwa ko Yehova yimenyekanishije mu buryo bw’ingenzi kurushaho binyuriye kuri Yesu?
14 Mu Ijambo rye, Yehova yimenyekanishije mu buryo bw’ingenzi kurushaho binyuriye ku Mwana we akunda cyane, ari we Yesu. Nta wundi muntu wari kugaragaza ibitekerezo n’ibyiyumvo by’Imana mu buryo bwuzuye cyangwa ngo ayimenyekanishe mu buryo busobanutse neza kurusha uko Yesu yabigenje. N’ubundi kandi, uwo Mwana w’imfura yabanye na Se mbere y’uko ibindi biremwa byose by’umwuka n’isanzure ry’ikirere n’ibintu bikirimo biremwa (Abakolosayi 1:15). Yesu yari afitanye na Yehova imishyikirano ya bugufi. Ni yo mpamvu yashoboraga kuvuga ati “nta wuzi Umwana uwo ari we keretse Se; kandi nta wuzi Se uwo ari we keretse Umwana n’uwo Umwana ashatse kumumenyesha” (Luka 10:22). Igihe Yesu yari ku isi ari umuntu, yamenyekanishije Se mu buryo bubiri bw’ingenzi.
15, 16. Ni mu buhe buryo bubiri Yesu yamenyekanishijemo Se?
15 Mbere na mbere, inyigisho za Yesu zituma tumenya Se. Yesu yasobanuye uwo Yehova ari we akoresheje amagambo akora ku mutima. Urugero, kugira ngo Yesu adusobanurire ukuntu Imana y’inyambabazi yakira abanyabyaha bihannye, yagereranyije Yehova n’umubyeyi ukunda kubabarira wabonye umwana we w‘ikirara agarutse mu rugo bikamukora ku mutima maze akiruka akamuhobera, akamusoma (Luka 15:11-24). Yesu nanone yagaragaje ko Yehova ari Imana ‘ireshya’ abantu b’imitima itaryarya, kubera ko ibakunda buri muntu ku giti cye (Yohana 6:44). Ndetse n’iyo igishwi gito kiguye hasi, irabimenya. Yesu yaravuze ati “ntimutinye: kuko muruta ibishwi byinshi” (Matayo 10:29, 31). Nta gushidikanya ko twumva tureherejwe kuri iyo Mana itwitaho.
16 Icya kabiri, urugero Yesu yatanze rutwereka uwo Yehova ari we. Yesu yagaragaje kamere ya Se mu buryo bwuzuye, ku buryo yashoboraga kuvuga ati “umbonye, aba abonye Data” (Yohana 14:9). Bityo rero, iyo dusomye Amavanjiri avuga ibihereranye na Yesu
17. Tanga urugero rugaragaza icyo Yehova yakoze kugira ngo adufashe gusobanukirwa uwo ari we?
17 Reka dufate urugero: tekereza urimo ugerageza gusobanurira umuntu icyo ineza ari cyo. Ushobora kubisobanura ukoresheje amagambo. Mu by’ukuri ariko, uramutse ushoboye kwerekana umuntu urimo akora igikorwa kirangwa n’ineza, hanyuma ukavuga uti “uru ni urugero rugaragaza ineza,” ijambo “ineza” ryarushaho kugira ireme kandi rikumvikana mu buryo bworoshye kurushaho. Yehova yakoze ikintu runaka gisa n’icyo kugira ngo tubashe gusobanukirwa uwo ari we. Yigaragaje ubwe mu magambo, aduha n’urugero rushishikaje rw’Umwana we. Imico y’Imana yagaragariye mu bikorwa bya Yesu. Koko rero, binyuriye ku nkuru zo mu Mavanjiri zivuga ibihereranye na Yesu, ni nk’aho Yehova yarimo avuga ati “uku ni ko nteye.” Ni gute inyandiko yahumetswe ivuga ibihereranye na Yesu igihe yari ku isi?
18. Ni gute Yesu yagaragaje imbaraga, ubutabera n’ubwenge?
18 Imico ine y’ingenzi y’Imana igaragarira neza muri Yesu. Yari afite imbaraga zo kuvanaho indwara, inzara ndetse n’urupfu. Nyamara kandi, mu buryo butandukanye n’uko bimeze ku bantu bikunda bakoresha nabi imbaraga zabo, ntiyigeze akoresha imbaraga ze zo gukora ibitangaza ku bw’inyungu ze bwite cyangwa kugira ngo agirire abandi nabi (Matayo 4:2-4). Yakundaga ubutabera. Yagize uburakari burangwa no gukiranuka igihe yabonaga abacuruzi b’abahemu barya rubanda imitsi (Matayo 21:12, 13). Yitaga ku bakene n’abakandamizwaga atarobanuye ku butoni, akaba yarabafashaga ‘kubona uburuhukiro’ mu mitima yabo (Matayo 11:4, 5, 28-30). Inyigisho za Yesu, we ‘warutaga Salomo,’ zagaragazaga ubwenge butagereranywa (Matayo 12:42). Ariko kandi, Yesu ntiyigeze yirata ubwenge bwe. Amagambo ye yageraga ku mutima rubanda rusanzwe, kubera ko inyigisho ze zari zisobanutse neza, zumvikana mu buryo bworoshye kandi ari iz’ingirakamaro.
19, 20. (a) Ni gute Yesu yatanze urugero ruhebuje mu bihereranye n’urukundo? (b) Mu gihe dusoma kandi tugatekereza ku rugero rwa Yesu, ni iki twagombye kuzirikana?
19 Yesu yatanze urugero ruhebuje mu bihereranye n’urukundo. Mu gihe cy’umurimo we, yagaragaje urukundo mu buryo bwinshi butandukanye, hakubiyemo kwishyira mu mwanya w’abandi no kugira impuhwe. Ntiyashoboraga kubona abandi bababara ngo areke kubagirira impuhwe. Incuro nyinshi, uko kwishyira mu mwanya w’abandi kwamusunikiraga kugira icyo akora (Matayo 14:14). Nubwo Yesu yakijije abarwayi kandi akagaburira abantu bari bashonje, yagaragaje impuhwe mu buryo bw’ingenzi cyane kurushaho. Yafashije abandi kumenya, kwemera no gukunda ukuri guhereranye n’Ubwami bw’Imana buzazanira abantu imigisha irambye (Mariko 6:34; Luka 4:43). Ikirenze byose, Yesu yagaragaje urukundo rurangwa no kwigomwa igihe yemeraga gutanga ubugingo bwe ku bw’abandi.
20 Ku bw’ibyo rero, ntibitangaje kuba abantu b’ingeri zose kandi bakomoka mu mimerere itandukanye barumvaga bareherejwe kuri uwo muntu warangwaga n’urugwiro kandi akagira ibyiyumvo byimbitse (Mariko 10:13-16). Ariko kandi, mu gihe dusoma kandi tugatekereza ku rugero nyakuri rwa Yesu, nimucyo tujye duhora tuzirikana ko uwo Mwana yatweretse kamere ya Se mu buryo bugaragara neza.
Imfashanyigisho Igenewe Kudufasha
21, 22. Gushaka Yehova bikubiyemo iki, kandi se, ni iki gikubiye muri iki gitabo cy’imfashanyigisho kizadufasha kugera kuri iyo ntego?
21 Igihe Yehova yimenyekanishaga mu buryo busobanutse neza mu Ijambo rye, yagaragaje neza ko ashaka ko tugirana na we imishyikirano ya bugufi. Nanone kandi, ntaduhatira kugirana na we imishyikirano myiza. Ni twe tugomba gushaka Yehova “bigishoboka ko abonwa” (Yesaya 55:6). Gushaka Yehova bikubiyemo kumenya imico ye n’imigenzereze ye nk’uko bigaragazwa muri Bibiliya. Iyi mfashanyigisho urimo usoma yagenewe kugufasha kugera kuri iyo ntego.
22 Uzibonera ko iki gitabo kigabanyijemo imitwe hakurikijwe imico ine y’ingenzi ya Yehova ari yo imbaraga, ubutabera, ubwenge n’urukundo. Buri mutwe ubimburirwa n’amagambo agaragaza igitekerezo rusange cy’umuco werekezaho. Ibindi bice runaka bikurikiraho bivuga ukuntu Yehova agaragaza uwo muco mu bice binyuranye byawo. Nanone, buri mutwe ukubiyemo igice kigaragaza ukuntu Yesu yagaragaje uwo muco, n’ikindi gice gisuzuma ukuntu natwe twawugaragaza mu mibereho yacu.
23, 24. (a) Gira icyo uvuga ku ngingo yihariye ifite umutwe uvuga ngo “Ibibazo byo Gutekerezaho.” (b) Ni mu buhe buryo uko gutekereza kudufasha kurushaho kwegera Imana?
23 Uhereye kuri iki gice, hari ingingo yihariye ifite umutwe uvuga ngo “Ibibazo byo Gutekerezaho.” Urugero, reba agasanduku kari ku ipaji ya 24. Imirongo y’Ibyanditswe n’ibibazo bikubiyemo si ibyo gukora isubiramo ry’icyo gice. Ahubwo, intego yabyo ni iyo kugufasha gutekereza ku bindi bintu by’ingenzi bigize icyo gice. Ni gute ushobora kubyifashisha mu buryo bugira ingaruka nziza? Reba buri murongo w’Ibyanditswe watanzwe, kandi usome imirongo yose witonze. Hanyuma, usuzume ikibazo giherekeza buri murongo w’Ibyanditswe. Tekereza ku bisubizo by’ibyo bibazo. Ushobora gukora ubushakashatsi runaka. Ibaze ibibazo bimwe na bimwe by’inyongera, urugero nk’ibi bikurikira: ‘ni iki iyi nkuru inyigisha ku bihereranye na Yehova? Ni izihe ngaruka ibyo bigira ku mibereho yanjye? Ni gute nabikoresha mu gufasha abandi?’
24 Gutekereza muri ubwo buryo bishobora kudufasha kurushaho kugirana imishyikirano ya bugufi na Yehova. Kubera iki? Bibiliya ishyira isano hagati yo gutekereza n’umutima. (Zaburi 19:15, umurongo wa 14 muri Biblia Yera.) Iyo dutekereje mu buryo burangwa no gushimira ku byo twiga ku bihereranye n’Imana, bigenda bicengera mu mutima wacu w’ikigereranyo, aho bigira ingaruka ku mitekerereze yacu, bikabyutsa ibyiyumvo byacu hanyuma bikadusunikira kugira icyo dukora. Urukundo dukunda Imana rurushaho kwiyongera, maze rukadusunikira gushaka kuyishimisha nk’Incuti yacu y’inkoramutima (1 Yohana 5:3). Kugira ngo tugirane na Yehova bene iyo mishyikirano, tugomba kumenya imico ye n’imigenzereze ye. Mbere na mbere ariko, reka dusuzume ikintu runaka kigize kamere y’Imana, kiduha impamvu ikomeye ituma tugirana na yo imishyikirano ya bugufi
^ par. 3 Igishimishije ni uko ijambo ry’Igiheburayo ryahinduwemo “imishyikirano ya bugufi” ryakoreshejwe muri Amosi 3:7, havuga ko Umwami n’Umutegetsi w’Ikirenga Yehova ahishurira abagaragu be “ibihishwe” bye, abamenyesha mbere y’igihe ibyo agambiriye gukora.
^ par. 12 Urugero, Bibiliya ivuga ibihereranye no mu maso h’Imana, amatwi yayo, amazuru, umunwa, amaboko n’ibirenge byayo. (Zaburi 18:16, umurongo wa 15 muri Biblia Yera; 27:8; 44:4, umurongo wa 3 muri Biblia Yera; Yesaya 60:13; Matayo 4:4; 1 Petero 3:12.) Bene ayo magambo y’ikigereranyo ntagomba gufatwa uko yakabaye, kimwe n’uko tutafata amagambo yerekeza kuri Yehova nk’uko yavuzwe, urugero nk’avuga ko ari ‘igitare’ cyangwa “ingabo ikingira.”


text:
Mexico: Ishusho ya Christopher Columbus izasimbuzwa iy’umusangwabutaka
Umuyobozi w’Umujyi wa Mexico yemeje ko ikibumbano cy’umugore w’umusangwabutaka ari cyo kigomba gusimbura icya Christopher Columbus, cyari kiri mu murwa mukuru wa Mexico.
Ikibumbano cya Christopher Columbus (Christophe Colomb), cyamanuwe aho cyari giteretse mu Mujyi wa Mexico mu mwaka ushize, nyuma y’uko abaharanira uburenganzira bw’abasangwabutaka muri icyo gihugu bavuze ko bazakirimburana n’umusingi wacyo.
Guverineri w’Umujyi wa Mexico, Claudia Sheinbaum, yavuze ko ikibumbano cya Columbus kigomba gusimbuzwa ikijyanye n’amateka y’igihugu, kizwi ku izina rya Young Woman of Amajac.
Abaturage bamagana ibibumbano bya Christopher Columbus ku butaka bwa Amerika, bamaze gukuraho ibyari biri mu bice bitandukanye byo muri Amerika y’Amajyepfo no muri Leta Zunze Ubumwe za Amerika.
Christopher Columbus (Christophe Colomb), ni Umutaliyani w’umushakashatsi watewe inkunga n’ubwami bwa Espagne kugira ngo atangire ingendo zo mu bwato mu mpera z’ikinyejana cya 15, zari zigamije gushaka ubutaka bushya bwo kwigarurira hanze y’umugabane w’u Burayi.
Uwo Mutaliyani ariko benshi bamufata nk’ikimenyetso cy’ikandamizwa n’ubukoloni kuko kugera ku butaka bwa Amerika kwe ari ko kwakinguriye imiryango intsinzi y’abanya Espagne, bakabasha kwambura ubutaka abo bari bahasanze (abasangwabutaka).
Umuyobozi w’Umujyi wa Mexico, izi mpinduka yazitangaje ku itariki 12 Ukwakira ku munsi w’isabukuru Columbus yavumbuyeho ubutaka bwa Amerika.
Uwo munsi muri Leta Zunze Ubumwe za Amerika benshi bawufata nk’Umunsi wa Columbus; ariko muri Mexico no mu bindi bihugu byo muri Amerika y’Amajyepfo, bawita Día de la Raza mu rurimi rwo muri Espagne, bisobanura umunsi w’ubwoko.
Abaturage benshi uwo munsi bawufata nk’urwibutso rw’ubutwari bw’abasangwabutaka, bagerageje kurwana ku butaka bwabo ngo butigarurirwa n’Abanyaburayi.
Umuyobozi w’umujyi wa Mexico yavuze ko ikibumbano gishya kizaba gisumba icya Columbus inshuro eshatu (3), kikazashyirwaho mu rwego rwo kunamira abagore b’abasangwabutaka, kuko ari bo bahutajwe cyane mu gihe na nyuma y’ubukoloni.


text:
par Bangambiki
Uyu mugore yakundaga imboro cyane. Yahoraga yiyerekana neza kandi yari mwiza pe, umuntu yaramurebaga agashira. Yabikoreraga gukurura abagabo. Ariko yari afite amateka y'ubusambanyi azwi neza n'umugabo we yari azwi ko yikundira guswera udukobwa duto. Umwe rero muri urwo rugo yacaga aha undi agaca aha bagahuriza "imari" mu rugo. Uyu mugore rero yarampize ngo ampe igitubandamunanira. Nari umusore ndimo nshakisha umukobwa wazambera umufasha. Maze uyu mugore akajya anyandikira utubaruwa tw'urukundo, ubundi ugasanga nkina na we udukino tw'abana ariko yampamagara ngo tujye ahiherereye ampe igituba nkamuranga ubwuma. Birumvikana nifuzaga igituba, ariko igituba cy'umugore ufite umugabo kandi uzwi ho ubusambanyi nticyanteraga appetit. Ahubwo kuko yari mwiza kandi yanshyukwishije bihagije, namaraga kugera mu cyumba cyanjye nkamuswererayo mu mutwe!
Hashize iminsi yitabye Imana nta ndwara igaragara imuhitanye. Abantu bavuga ko yahishe neza indwara ye kubera kurya neza no kwifata neza kugeza k'umunsi wa nyuma. Naketse ko urwo rukundo rw'ikubagahu yageragezaga kunyereka bwari uburyo bwo gushaka "abaherekeza".
Nyamuneka Igituba Kiraryana kurusha inyamanswa z'amakare. Jya wishakira igituba ku giti cyawe ariko igituba kikwizaniye kikanakwiteretera ujye ugitinya hari ubwo aba ari indogobe y'i Troie "Cheval de Troie"(ni impano irimo uburozi.)
INKURU BISA
Igituba Kiraryana
Inshuti Mbi Zirashukana
Kuki Igituba cy'Ikibano Kiryoha?
Guswera Indayi